Κατασκήνωση Πρώτης-Το ημερήσιο πρόγραμμα\nΚαι φτάνουμε στο ζουμί της όλης υπόθεσης: το ημερήσιο πρόγραμμα είναι αυτό που κυρίως ενδιαφέρει τον κατασκηνωτή, αφού απ' αυτό εξαρτάται, κατά μεγάλο μέρος, το αν θα περάσει καλά στην κατασκήνωση. Η κατασκήνωσή μας δεν μπορώ να πω ότι είχε κάποιο περίπλοκο πρόγραμμα. Ήταν μάλλον το πιο λιτό που έχω δει σε κατασκηνώσεις και δεν ξέφευγε καθόλου από ένα κλασσικό, συνηθισμένο πρόγραμμα κατασκήνωσης. Σίγουρα υπήρχαν και τα extra, τα εκτός προγράμματος. Παρά τη λιτότητά του όμως, το ημερήσιο πρόγραμμα διέπετο από μια έξυπνη φιλοσοφία, που δεν έκατσε βέβαια κανείς να την σκεφτεί, αλλά οφειλόταν στη γενικότερη στάση και ιδιοσυγκρασία των ανθρώπων που οργάνωναν την κατασκήνωση κι εγώ την κατάλαβα πολλά χρόνια αργότερα. Η φιλοσοφία αυτή έλεγε:\nΤί ευχαριστεί περισσότερο τους κατασκηνωτές; Αναμφίβολα το παιχνίδι. Επομένως αυτό είναι κάτι που ο κατασκηνωτής δεν πρέπει να στερηθεί ποτέ και οποιαδήποτε extra δραστηριότητα αποφασιστεί δεν θα πρέπει να είναι εις βάρος του παιχνιδιού. Επίσης, το πρόγραμμα δεν θα έπρεπε να είναι φορτωμένο με καθημερινές δραστηριότητες που θα καθυστερούσαν το παιχνίδι. Παράλληλα, λόγω της εκκλησιαστικής φύσης της κατασκήνωσης, επιδιωκόταν και η καλλιέργεια του θρησκευτικού πιστεύω των παιδιών, σύμφωνα με την ορθόδοξη παράδοση. Το βάρος λοιπόν δόθηκε στις δύο αυτές προτεραιότητες και μάλιστα -και αυτό είναι προς τιμή των στελεχών- περισσότερο στο παιχνίδι. Έτσι είχαμε περίπου ένα 4ωρο παιχνιδιού το πρωί και ένα το απόγευμα, τα οποία δεν χάνονταν με τίποτα, εκτός απροόπτων συνθηκών, π.χ. ξαφνικής μπόρας. Είχαμε επίσης και 1 ώρα μάθημα το πρωί και άλλη μία το απόγευμα. Η απογευματινή ώρα όμως κάποιες φορές χανόταν, προς όφελος του παιχνιδιού. Από κει και πέρα, ό,τι εξαιρετικό είχε προγραμματιστεί (π.χ. ομιλία κάποιου προσκεκλημένου, επίδειξη αστεροσκοπείου, προβολή ταινίας, διαγωνισμοί, απονομή βραβείων κλπ.) γινόταν είτε την ώρα του απογευματινού μαθήματος, είτε ως βραδυνή ψυχαγωγία μετά το βραδυνό φαγητό, όχι όμως την ώρα του παιχνιδιού, ενώ το πρόγραμμα ήταν απαλλαγμένο από εκδηλώσεις περιττές (λ.χ. υποχρεωτική συγκέντρωση ομάδας για συζήτηση, συνέδρια, ειδικά αφιερώματα σε εκκλησιαστικά κ.ά. γεγονότα με επιπλέον ομιλίες κλπ.), που και θα κούραζαν τους διοργανωτές τους και θα δυσαρεστούσαν τους κατασκηνωτές, αφού θα τους έτρωγαν ώρα από το παιχνίδι. Έτσι, οι κατασκηνωτές ήταν ευχαριστημένοι με το παιχνίδι και γενικά από την ελευθερία στις δραστηριότητές τους και αυτό τους έκανε να δυσαρεστώνται λιγότερο την ώρα των μαθημάτων, που ήταν όντως πολλή.\nΤο ημερήσιο πρόγραμμα όμως τροποποιούταν σε κάποιες φάσεις του, αν υπήρχε κάποια ειδική περίσταση, όπως η επιθεώρηση, η επίσκεψη του επισκόπου, η γιορτή λήξης κ.ά. Χωρίσαμε λοιπόν το αφιέρωμα αυτό στο πρόγραμμα της κατασκήνωσης σε δύο μέρη, το καθημερινό πρόγραμμα και τις ειδικές περιστάσεις. Όπως και σε άλλη σελίδα μας, μπορείτε να επιλέξετε όποια ενότητα θέλετε να επισκεφτείτε από την κεντρική εικόνα στην κορυφή αυτής της σελίδας, ή να προχωρήσετε τη σελίδα, συνεχίζοντας την πλοήγηση σε ένα-ένα από τα μέρη του προγράμματος! Δεν περιλάβαμε μόνο ό,τι αφορούσε τον τομέα της ψυχαγωγίας, αφού γι' αυτήν υπάρχει ειδική σελίδα στο site.\nΑ. Κ Α Θ Η Μ Ε Ρ Ι Ν Ο Π Ρ Ο Γ Ρ Α Μ Μ Α\nΤο εγερτήριο στην κατασκήνωση ήταν κατά τις 8:00'. Θα το χαρακτήριζα φυσιολογικό. Μερικές φορές μάλιστα, τις τελευταίες χρονιές κυρίως, όταν είχαμε αργήσει να κοιμηθούμε, λόγω βραδυνής ψυχαγωγίας, την άλλη μέρα μας άφηναν καμιά ώρα παραπάνω και σηκωνόμασταν κατά τις 9:00'. Την ώρα λοιπόν του εγερτηρίου άρχιζε να παίζει μια ευχάριστη μουσική από το μεγάφωνο, σε ένταση που να μη σε ξεκουφαίνει. Η μουσική ποίκιλε κάθε μέρα. Μετά από λίγο ακουγόταν η φωνή του αρχηγού ή του υπαρχηγού να καλεί τα παιδιά να σηκωθούνε, με αρκετά εύθυμο τρόπο, αναφέροντας συχνά και τις σκηνές που φώναζαν πρώτες το "Καλημέρα"! Το φώναζαν δηλ. όλα τα παιδιά της σκηνής δυνατά και αυτό ήταν απόδειξη ότι ξύπνησαν! Στη συνέχεια δινόταν χρόνος (περίπου 20') για να πλυθούν τα παιδιά, να ντυθούνε, να πάρει ο καθένας την Καινή του Διαθήκη και να κατεβούνε στο γήπεδο για γυμναστική.\nΗ γυμναστική, όπως είπαμε, γινόταν στο γήπεδο. Μόλις μαζεύονταν όλες οι ομάδες ο υπαρχηγός έπαιρνε στα γρήγορα μια αναφορά, για να δει ποιοί λείπουν. Αν καθυστερούσε κάποια ομάδα, τα άκουγε. Πολλές φορές και κάθε χρονιά έλειπαν τα άτομα του επιτελείου -τα περισσότερα, καμιά φορά και όλα!-. Είπαμε και αλλού ότι στο επιτελείο επικρατούσαν άλλοι νόμοι... Οι παρατηρήσεις βέβαια ήταν έντονες. Δεν ήταν λίγες οι φορές που όλη η κτασκήνωση περίμενε τα άτομα του επιτελείου να κατέβουν για γυμναστική, αφού μάλιστα ο αρχηγός τα φωνάξει πρώτα δυνατά και σε έντονο ύφος με τη ντουντούκα! Υπήρχαν πάντως κάθε χρονιά κατασκηνωτές του επιτελείου που ήταν πιο ευσυνείδητοι και κατέβαιναν σταθερά.\nΌταν τώρα άρχιζαν οι ασκήσεις, περνάμε σε άλλο κεφάλαιο: ο γυμναστής (υπαρχηγός ή ειδικός γυμναστής), με ντουντούκα ή χωρίς, εξηγούσε την άσκηση, την εκτελούσε και έδινε διαταγή προς εκτέλεση στους κατασκηνωτές. Όπως και στο στρατό, υπήρχαν πολλοί που εκτελούσαν όλες τις ασκήσεις καλά, χωρίς εξαίρεση, άλλοι που εκτελούσαν τις μισές και άλλοι που δεν εκτελούσαν σχεδόν... καμία!!! Το θέμα είναι ότι ο ομαδάρχης κάθε ομάδας ήταν πρώτος στη σειρά και δεν έβλεπε τί γινόταν (ή μάλλον τί δε γινόταν) πίσω του! Έτσι καμιά φορά σταματούσε αιφνιδιαστικά κι έκοβε βόλτες, προσπαθώντας να πείσει (;) τους πιο οκνηρούς να συμμορφωθούν... Ήταν τόσο έντονο το φαινόμενο, που πολλές φορές, στο τέλος των ασκήσεων, ο ομαδάρχης ανέφερε στον υπαρχηγό ποιοί δεν γυμνάστηκαν και ο υπαρχηγός τους έβαζε να κάνουν γύρους στο γήπεδο, μαζί μ' αυτούς που καθυστέρησαν! Αυτό όμως δεν ήταν και η καλύτερη τιμωρία για κάποιον που ήθελε να το κάνει! Θυμάμαι χαρακτηριστικά μια φορά, που δύο κατασκηνωτές άργησαν επίτηδες και όταν ήρθαν χάζευαν, επιδιώκοντας την "τιμωρία"! Πράγματι τους έβαλαν να κάνουν γύρους, που ήταν και ο σκοπός τους. Έκαναν λοιπόν τόσους γύρους, που δεν σταμάτησαν ούτε για προσευχή και ανέβηκαν στο αμφιθέατρο στα μισά του πρωινού μαθήματος!!!\n3. ΠΡΩΙΝΗ ΠΡΟΣΕΥΧΗ\nΗ πρωινή προσευχή αρχικά γινόταν στο δασάκι έξω αριστερά από την πίσω πύλη της κατασκήνωσης. Εκεί υπήρχε στημένος και κάποιος σταυρός από ξύλα δέντρων. Αργότερα ο χώρος προσευχής μεταφέρθηκε στο αμφιθέατρο. Αν και ξένισε πολλούς τότε αυτή η μεταβολή (έγινε από τότε που ανέλαβε ο Λιάκος αρχηγός), γνώμη μου είναι ότι ήταν σίγουρα πιο ξεκούραστο, καθώς κουρασμένοι και λαχανιασμένοι όπως είμαστε από τη γυμναστική, μάς ήταν κόπος το ανηφορικό περπάτημα ως το δασάκι. Ενώ το αμφιθέατρο ήταν δίπλα στο γήπεδο και γλιτώναμε και χρόνο, γιατί μέχρι να μαζευτεί όλη η κατασκήνωση στο δασάκι ήταν διαδικασία, άσε που μπορούσε πιο εύκολα κάποιος να την κάνει κοπάνα... Ενώ στο αμφιθέατρο ήταν πιο ελεγχόμενη η κατάσταση. Τώρα, όσο αφορά στην ατμόσφαιρα, ανεξάρτητα από τα πρακτικά ζητήματα του κόπου και χρόνου μετάβασης, πιστεύω ότι το πρωί καλύτερα ήταν στο δασάκι και το βράδυ καλύτερα ήταν στο αμφιθέατρο, αλλά αυτό είναι υποκειμενικό ζήτημα.\nΤώρα, όσο αφορά στον τύπο και τη διάρκεια της προσευχής, οπωσδήποτε υπήρξαν σημαντικές αλλαγές κατά τη διάρκεια της 15ετίας που αναφερόμαστε. Στην αρχή η προσευχή ήταν μεγαλύτερη σε διάρκεια και επικρατούσε μάλιστα και η συνήθεια κάποιος, διαφορετικός κάθε μέρα, να απαγγέλει μια αυτοσχέδια προσευχή. Αργότερα αυτό καταργήθηκε και η προσευχή έγινε και μικρότερη σε διάρκεια. Ιδιαίτερη φασαρία δεν μπορώ να πω ότι γινότανε την ώρα της προσευχής. Το γεγονός ότι σε κάποια σημεία συμμετείχε ολόκληρη η κατασκήνωση, συνέβαλε στην ησυχία.\n4. ΠΡΩΙΝΟ ΜΑΘΗΜΑ\nΚαθώς είμαστε κουρασμένοι από τη γυμναστική και η ατμόσφαιρα ήταν ήσυχη, λόγω της προσευχής, αυτή ήταν η καταλληλότερη ώρα για το πρωινό μάθημα, που γινόταν πάντα στο αμφιθέατρο, με τα καθίσματα, τα μικρόφωνα και τα ηχεία, και όχι σε υπαίθριους χώρους, όπως σε άλλες κατασκηνώσεις. Το πρωινό μάθημα γινόταν πάντα από τον αρχηγό. Το πρώτο μάθημα ήταν αφιερωμένο στην ονομασία της κατασκήνωσης, ενώ τα υπόλοιπα ήταν παρμένα από αγιογραφικές περικοπές, γι' αυτό το λόγο, όπως είπαμε, κουβαλούσαμε την Καινή Διαθήκη στο γήπεδο και μετά τη φέρναμε στο αμφιθέατρο, για να παρακολουθούμε.\nΤώρα, αν με ρωτήσετε τί θυμάμαι από όσα έλεγε ο εκάστοτε αρχηγός στα πρωινά μαθήματα της κατασκήνωσης, θα εισπράξετε ένα μεγαλοπρεπέστατο "ΤΙΠΟΤΑ"! Αυτά που θυμάμαι όμως ήταν μερικές συνήθειες που επικρατούσαν κατά το πρωινό μάθημα. Τα πρώτα χρόνια κάποιος, σε συνεργασία με τον αρχηγό, ετοίμαζε το σκελετό του μαθήματος και τον έγραφε σε πανώ, που ήταν αναρτημένο πίσω από το τραπέζι που καθόταν ο αρχηγός, για να το βλέπουν όλοι οι κατασκηνωτές. Α, ξέχασα: είχαμε και σημειωματάριο, που σημειώναμε στοιχεία από το μάθημα, και σ' αυτό βοηθούσε και το πανώ. Ξεσηκώνοντας τώρα, μετά από χρόνια, τα παλιά μου σημειωματάρια, απορώ ώρες-ώρες με το ζήλο που είχα τότε και σημείωνα όσα άκουγα! Αργότερα οι σημειώσεις αυτές χρησίμευαν κυρίως την ημέρα της επιθεώρησης, για κανα σύνθημα σχετικό με το μάθημα. Στο σημειωματάριο φυσικά σημειώναμε ό,τι θέλαμε: τηλέφωνα συγκατασκηνωτών, εντυπώσεις κλπ.\nΆλλη συνήθεια του αρχηγού στο πρωινό μάθημα -και ταυτόχρονα κόλπο για να κεντρίσει το ενδιαφέρον των... κοιμισμένων κατασκηνωτών- ήταν το ψάξιμο στην Καινή Διαθήκη. Έλεγε δηλ. ο αρχηγός ότι "τώρα θα διαβάσουμε από την Προς Κορινθίους Β' επιστολή του Αποστόλου Παύλου, κεφ. 3ο στίχος 8". Όλοι έπρεπε να έχουν κλειστές τις Καινές τους Διαθήκες. Με το που το έλεγε, άρχιζαν όλοι να ψάχνουν και νικητής ήταν όποιος το φώναζε πρώτος! Αυτό το ευρηματικό κόλπο ήταν συνήθεια όλων των αρχηγών, αν και τα τελευταία χρόνια ατόνισε. Συνέβαιναν και κάποια ευτράπελα κατά τη διαδικασία αυτή, π.χ. να ξέρει ένας ομαδάρχης απ' έξω το αγιογραφικό χωρίο που ζητούσε ο αρχηγός και να το λέει σε κάποιον κατασκηνωτή και αυτός να το φωνάζει! Υπήρχε όμως και τακτική του αρχηγού, για να εξακριβώσει εάν ο κατασκηνωτής το βρήκε μόνος του. Τον ρώταγε λοιπόν ο αρχηγός: "Μπράβο! Μας διαβάζεις τώρα τί λέει μετά απ' αυτό;" οπότε ο κατασκηνωτής που είχε κάνει τη μπαγαποντιά ψαχνότανε... Ένα πρωινό ο αρχηγός (Σάκκος) έβλεπε ότι έβρισκαν τα χωρία αμέσως πολλοί κατασκηνωτές. Τους είπε λοιπόν ότι χαιρόταν για την πρόοδό τους κλπ. Στο τέλος όμως πονηρεύτηκε από το σούσουρο που γινόταν και από τις αυτοματοποιημένες σχεδόν απαντήσεις όλων και διαπίστωσε ότι όλα τα αγιογραφικά χωρία, που χρησιμοποιούσε για το μάθημά του, ήταν με τη σειρά γραμμένα στο πανώ, από πίσω του!!\nΣτα δεξιά τώρα του αρχηγού, έτσι όπως τον βλέπαμε από τον αμφιθέατρο, ήταν στημένη η κονσόλα του ήχου. Αυτή τη φρόντιζε πάντα ο κ. Λιάκος, που ήταν γενικά επί των ηχητικών στην κατασκήνωση. Όταν όμως έγινε αρχηγός, δεν υπήρχε άλλος που να τα ξέρει καλά, αφού τόσα χρόνια τα είχε συνηθίσει τα μηχανήματα και τα είχε μάθει, ενώ έφερνε και δικά του. Έτσι ο ρόλος του ως ηχολήπτη παρέμεινε, απλά έπαιρνε και κάποιους βοηθούς, που τους έδειξε κάποια βασικά πράγματα και τους έβαζε στην κονσόλα κατά τη διάρκεια του μαθήματος. Οφείλω να πω ότι τα ηχεία στο αμφιθέατρο ήταν πολύ καλά, τουλάχιστον για ομιλία, που ακουγόταν κρύσταλλο -στη μουσική γίνονταν κάποιες λαδιές πού και πού-. Τα άτομα που κάθονταν στην κονστόλα ήταν κυρίως από το επιτελείο. Καμιά φορά έμπαινε ηχώ ή γινόταν θόρυβος και τα παιδιά από κάτω γελούσαν. Μπορεί έτσι να έσπαζε η συνοχή του μαθήματος, αλλά ταυτόχρονα έσπαζε και η μονοτονία και ξυπνάγαμε λίγο! (χωρίς αυτό να σημαίνει τίποτα για τα μαθήματα.) Τα παιδιά που κάθονταν στην κονσόλα, ας μην ξεχνάμε ότι ήταν κι αυτοί κατασκηνωτές. Επομένως κάνανε και την πλάκα τους, δεδομένου ότι μπορούσαν άνετα να κρυφτούν πίσω από τα μηχανήματα, να γελάνε κλπ. Μια χρονιά κάποιοι "κονσολιέρηδες", επειδή τους έκανε παρατήρηση ο αρχηγός, αυτά που θέλανε να πούνε μεταξύ τους για να χαβαλεδιάσουνε ή να σχολιάσουν κάτι, τα γράφανε στο σημειωματάριό τους και τα έδειχναν ο ένας στον άλλον!\n5. ΕΠΑΡΣΗ ΣΗΜΑΙΑΣ\nΣτο τέλος του πρωινού μαθήματος ο υπαρχηγός ανακοίνωνε τις ομάδες τραπεζαρίας και ευταξίας και έδινε εντολή να μαζευτούμε στη σημαία για αναφορά. Η εκφώνηση του κάθε ομαδάρχη στην αναφορά ήταν κλασσική, π.χ. "1η ομάς, Ρωμανός ο Μελωδός, δύναμις 12, άπαντες παρόντες", "2α ομάς, Θεόδωρος ο Στουδίτης, δύναμις 14, 2 δικαιολογημένοι απόντες", "3η ομάς, Πρωτομάρτυς Στέφανος, δύναμις 11, εις (1) αδικαιολόγητος απών" (που σημειωνόταν και μετά εκαλείτο στο αρχηγείο για εξηγήσεις) κλπ. Στο τέλος, η κλασσική βαριεστημένη εκφώνηση: "Επιτελείο, δύναμις 15, 10 δικαιολογημένοι απόντες!!!!!", με τις αποδοκιμασίες να ακούγονται από όλη την κατασκήνωση... Βέβαια ο ομαδάρχης του επιτελείου, ή όποιος τέλος πάντων ήταν εκεί, θα έπρεπε να δικαιολογήσει τις απουσίες και να πει πού έλειπαν ένας-ένας από τους κατασκηνωτές. Αλλά ακόμα και οι δικαιολογίες ήταν τόσο τετριμμένες, που από μια φάση και πέρα ακόμα κι αυτές προκαλούσαν υπόνοιες. Έλεγε π.χ. "3 στη Φλώρινα, 2 στο αρχηγείο ένας στη σημαία, 2 στην Πύλη" κλπ. Και ανάμεσα στους δικαιο-λογημένους τη γλίτωναν και οι αδικαιολόγητοι! Υπήρχαν δύο τρόποι για να γίνει αυτό: είτε αναφέρονταν οι απόντες αργά-αργά και με βαριεστημένο ύφος, ώστε ο υπαρχηγός που ρώταγε να πει "Εντάξει, εντάξει", είτε, αν έβλεπαν ότι ο υπαρχηγός είχε διάθεση για περισσότερο ψάξιμο, έβαζαν περισσότερους στις υπηρεσίες, έλεγαν π.χ. ότι έλειπαν 3 στη Φλώρινα, ενώ ήταν στην πραγματικότητα 2 και ο 3ος κοιμόταν!! Όταν όμως είχε παραγίνει το κακό, ο υπαρχηγός γινόταν αυστηρός και δεν τη γλίτωνε κανείς. Έλεγε π.χ. "Γιατί 3 άτομα στη Φλώρινα;" "-Για ψώνια" "-Δηλ. ένας δε φτάνει;;" ή "Για πες μου ποιοί είναι αυτοί οι τρεις;" ή "Αυτοί που ανέφερες είναι 8, ενώ οι απόντες είναι 10. Οι άλλοι 2 πού είναι;" Και φυσικά από κάτω ουδεμία απάντηση...\nΜετά την αναφορά γινόταν η έπαρση της σημαίας. Δύο άτομα από την ομάδα ευταξίας την ανέβαζαν και τους επέβλεπε και ένας του επιτελείου. Έπαιζε ο εθνικός ύμνος από το μεγάφωνο και η όλη η κατασκήνωση τον έψελνε. Μετά ο υπαρχηγός έδινε εντολή να κατεβούμε για το πρωινό φαγητό. Προηγουμένως μπορεί να έκανε και κανα-δυο ανακοινώσεις, σχετικά με οργανωτικά θέματα.\n6. ΠΡΩΙΝΟ ΦΑΓΗΤΟ\nΕίναι ευνόητο ότι, μετά την κούραση που είχαμε υποστεί από τη γυμναστική και μετά την επιμήκυνση του χρόνου στομαχικής απραξίας, κατά τη διάρκεια του μαθήματος, όταν πηγαίναμε για πρωινό στην κουζίνα, κυριολεκτικά χλαπακιάζαμε! Σ' αυτό συνέβαλε ίσως και η πολύ ωραία φλωρινιώτικη μαρμελάδα, που όμοιά της δεν έχω ξαναφάει: ο καθένας έτρωγε 4 και 5 ή και περισσότερες φέτες, ειδικά αν το ψωμί ήταν φρέσκο και μαλακό. Το γάλα ήταν πάντα γευστικό, σοκολατούχο και άνετα έπινες πάνω από ένα ποτήρι. Για την ετοιμασία του πρωινού δεν επιστρατευόταν καθόλου η ομάδα τραπεζαρίας. Το ετοίμαζαν και το σέρβιραν μόνες τους οι μαγείρισσες. Στο πρωινό τραπέζι συζητούσαμε κυρίως τις δραστηριότητες που θα επακολουθούσαν. Και όταν λέμε δραστηριότητες, εννοούμε τα παιχνίδια: με ποια ομάδα θα παίζαμε ποδόσφαιρο ή μπάσκετ κλπ. Δεν μπορώ να πω ότι μετά το πρωινό τα τραπέζια ήταν υπόδειγμα καθαριότητας: έβλεπες αλειμμένες μαρμελάδες και πεταμένες μπουκιές ψωμία από δω κι από κει. Πολλοί άλοιφαν μια φέτα, τη δάγκωναν και όταν έδινε εντολή ο αρχηγός να σηκωθούμε την άφηναν. Οι ομαδάρχες παρατηρούσαν όσους συνήθιζαν ν' αφήνουν φαγητό, αλλά εις μάτην. Κάποιοι έκαναν και το τραβηγμένο να παίζουν με τις μαρμελάδες και να τις αλοίφουν επίτηδες πάνω στο τραπέζι, κάνοντας διάφορα σχήματα. Αυτό ήταν μάλλον κακοήθες, χώρια που τους έβριζε και η ομάδα τραπεζαρίας, που καθάριζε μετά. Ευτυχώς που τα τραπέζια ήταν σιδερένια και όχι ξύλινα και καθαρίζονταν πιο εύκολα. Πάντως, αν κάποιος δεν προλάβαινε να φάει, δεν υπήρχε δέσμευση: μπορούσε κανείς να συνεχίσει το φαγητό για όση ώρα ήθελε και μετά την αποχώρηση των υπολοίπων από την τραπεζαρία, αρκεί να μην το παρατραβούσε και δυσχέραινε την ομάδα τραπεζαρίας, που ήθελαν κι αυτοί να καθαρίσουν γρήγορα, για να βγουν μετά για παιχνίδι.\nΜετά το φαγητό, θα έπρεπε να τακτοποιήσουμε για λίγο τις σκηνές μας, πριν βγούμε για παιχνίδι. Δεν συνηθιζόταν όμως να περνά ο αρχηγός καθημερινά για επιθεώρηση των σκηνών. Η ευθύνη επομένως για την πρωινή τακτοποίησή τους αφηνόταν στον ομαδάρχη. Αυτό ήταν καλό, γιατί έτσι δεν καθυστερούσαμε από το παιχνίδι. Το πολύ πολύ, όταν έβλεπε ο αρχηγός ότι χαλαρώναμε -τουτέστιν στρώναμε το σεντόνι σαν τσαλακωμένο χαρτί, πετάγαμε λίγο πιο πέρα καμιά παντόφλα και φεύγαμε για παιχνίδι-, ανακοίνωνε στο πρωινό ότι θα έκανε τη λεγόμενη μυστική επιθεώρηση, θα πέρναγε δηλ. να δει τις σκηνές κατά την ώρα του παιχνιδιού, απόντων των κατασκηνωτών, κι έτσι αναγκαζόμασταν να προσέξουμε λίγο περισσότερο. Κανονική επιθεώρηση γινόταν μια-δυό φορές σε όλη την κατασκηνωτική περίοδο, οπότε έπαιρνε και πιο επίσημο χαρακτήρα. Γι' αυτήν όμως, δείτε παρακάτω τη σχετική ενότητα.\n7. ΠΡΩΙΝΟ ΠΑΙΧΝΙΔΙ\nΤο πρωινό παιχνίδι στην κατασκήνωση περιελάμβανε πολλές δραστηριότητες και δεν διακόπτονταν μέχρι την ώρα του μεσημεριανού φαγητού: για ένα παιχνίδια μπάσκετ ή ποδόσφαιρο ή βόλευ, για καμπόσα σετ πιγκ-πιγκ, για μια παρτίδα σκάκι, 3-4 ώρες έφταναν και περίσσευαν! Κατ' αρχήν υπήρχε πίνακας με πρόγραμμα παιχνιδιών, κολλημένος στον κορμό δίπλα στο αρχηγείο. Εκεί ήταν προγραμματισμένο ποιες σκηνές θα έπαιζαν μεταξύ τους ομαδικά αθλήματα (ώστε να μην τσακώνονται οι ομάδες για το ποια θα προλάβει το μπάσκετ, ποια το γήπεδο της Πρώτης κλπ.), καθώς και οι αγώνες των ατομικών αθλημάτων, μεταξύ κατασκηνωτών (σκάκι, πιγκ-πογκ). Τόσο τα ομαδικά αθλήματα όσο και τα ατομικά συγκέντρωναν θεατές, είτε από τις σκηνές που ανήκαν οι ομάδες ή οι κατασκηνωτές, είτε και από άλλες σκηνές, παιδιά δηλ. που ήθελαν απλώς να χαζέψουν, παρακολουθώντας την εξέλιξη του αγώνα. Ποδόσφαιρο παίζαμε στο γήπεδο ποδοσφαίρου της Πρώτης, που απείχε κανα πεντάλεπτο περπάτημα από την πίσω Πύλη της κατασκήνωσης. Αν και οι ομαδάρχες πριν τον αγώνα φρόντιζαν να επισημαίνουν στους κατασκηνωτές ότι σκοπός είναι να ευχαριστηθούμε και όχι να κερδίσουμε, δεν έλειπαν ωστόσο και οι αψιμαχίες κατά τη διάρκεια των αγώνων, είτε μεταξύ των ομάδων για κάποια αμφισβητούμενη φάση, είτε μεταξύ των παιδιών της ίδιας ομάδας, για το ποιος θα παίξει στον αγώνα. Αν μάλιστα ακουγόταν και κανένα... κοσμιτικό επίθετο (δεν έλειπαν και αυτά!), ο διαιτητής ή και ο ομαδάρχης αναγκαζόταν να αποβάλει τον παραβάτη. Πολλές φορές πλακωνόμασταν μεταξύ μας, ιδιαίτερα αν έπαιζαν ομάδες από διαφορετικές πόλεις. Είναι ενδεικτικό ότι τα πρωταθλήματα στα ομαδικά αθλήματα σταμάτησαν, από τη χρονιά που σημειώθηκε ένα μεγάλο επεισόδιο και έπεσε πολύ ξύλο σ' έναν αγώνα. Μετά τη χρονιά εκείνη, δεν δινόταν βραβείο ούτε μετρούσαν βαθμούς στα ομαδικά αθλήματα. Απλά προγραμμα-τίζονταν τα παιχνίδια, για να παίζουν μεταξύ τους οι ομάδες. Ανεξάρτητα πάντως απ' όλα αυτά, τα παιχνίδια συνέτειναν στην καλύτερη γνωριμία και τη σύσφιγξη των σχέσεων μεταξύ των κατασκηνωτών.\n8. ΜΕΣΗΜΕΡΙΑΝΟ ΦΑΓΗΤΟ\nΑφού ακουγόταν η ανακοίνωση από το μεγάφωνο για να σταματήσουμε τα παιχνίδια, ακολουθούσε λίγη ξεκούραση ωσότου με νεώτερη ανακοίνωση κατεβούμε κάτω στην τραπεζαρία για το μεσημεριανό φαγητό. Μετά λοιπόν τις παρατηρήσεις του αρχηγού για εκείνους που άργησαν και για όσους κατέβαιναν τρεχάτοι από την κυρία είσοδο -και όχι από την πλαϊνή, που έπρεπε- και μας γέμιζαν με χώματα (αν και η απαγόρευση αυτή ατόνησε τα τελευταία χρόνια), κάναμε την προσευχή μας και ριχνόμασταν στο φαΐ. Η κούραση από τα παιχνίδια ήταν ό,τι έπρεπε για να μας κάνει να καταναλώσουμε, ή μάλλον να καταβροχθίσουμε, αρκετά πιάτα φαγητό (κάποιοι είχαν φάει μέχρι και 7 πιάτα, ίσως και περισσότερα). Βέβαια τα κατασκηνωτικά πλαστικά πιάτα διέφεραν από τα κοινά και οι μερίδες ήταν κατά πολύ μικρότερες, εξ ου και η μεγάλη κατανάλωση. Η σαλάτα ήταν πάντα υπέροχη, καθώς στη Φλώρινα είχαν πολύ καλές ντομάτες. Όταν σε κάποιον δεν άρεσε το φαγητό, έτρωγε ένα πιάτο σαλάτα και τελείωσε. Τώρα για την ποιότητα του φαγητού δεν μπορούμε να πούμε και τα καλύτερα λόγια, τουλάχιστον για τα πρώτα χρόνια: μέχρι και το 1990 (πάνω-κάτω), το φαγητό πολλές φορές δεν ήταν καλό. Σ' αυτό ίσως έφταιγε και ο μεγάλος αριθμός των κατασκηνωτών (περίπου 500, όπως είπαμε αλλού). Γι' αυτό ουκ ολίγες φορές επιστρατευόταν ο Κοκονός, ένας πολύ καλός μάγειρας που μαγείρευε σε νοσοκομεία κλπ. και είχε πείρα από φαγητό για πολλά άτομα. Όταν ερχόταν αυτός, τα πράγματα ήταν καλά. Όταν μειώθηκε ο αριθμός των κατασκηνωτών και εξαιτίας και των παρεμβάσεων του τότε αρχηγού, του Λιάκου, το φαγητό βελτιώθηκε κατακόρυφα: τα απογεύματα τρώγαμε γλυκά που δεν τα είχαμε δει ούτε στον ύπνο μας και ένα μεσημέρι φάγαμε... σουβλάκια (!), εξ ου και οι σχετικές φωτογραφίες παρακάτω, στο Photo album της ενότητας (ήταν πράγματι γεγονός "αξιοφωτογράφητο"...).\nΠολλές πλάκες γίνονταν κατά τη διάρκεια του φαγητού, αλλά και πολλά απρόοπτα: μια φορά ένας ομαδάρχης, επειδή δεν άρεσε σε έναν κατασκηνωτή το φαγητό και αρνιόταν πεισματικά να το αγγίξει (είχαμε φακές...), του είπε "Αν δεν το φας, θα σου φέρω το πιάτο στο κεφάλι!" Η απάντηση του κατασκηνωτή: "Κολώνεις". Κι η αντίδραση του ομαδάρχη καταλαβαίνετε νομίζω ποια ήταν: απλά πραγματοποίησε την απειλή του!!! Κλασσική φάρσα ήταν το αλάτι στο νερό ή στο καρπούζι. Άλλα πλάκα (κακόγουστη αυτή) ήταν να κόβεις τις φέτες από το καρπούζι σε χιλιάδες κομμάτια και να τις σκορπίζεις πάνω στο τραπέζι, για να ταλαιπωρείς την ομάδα τραπεζαρίας... Το πλέον κλασσικό σύνθημα που είχε επικρατήσει για την ομάδα που έφαγε όλο το φαγητό ήταν το "Μπαμ μπουμ -όμιο, το κάναμε αεροδρόμιο". Υπ' όψιν ότι στο φαγητό απαγο-ρευόταν το νερό κι έτσι το τέλος της προσευχής και το "ελεύθεροι" που ακουγόταν από τη ντουντούκα του υπαρχηγού ήταν για τους περισσότερους το σύνθημα για... αγώνα δρόμου έως τις βρύσες, που ήταν ακριβώς απ' έξω αριστερά όπως έβγαινες από την κύρια είσοδο. Μερικοί μάλιστα σηκώνονταν και έπαιρναν θέση από νωρίς κοντά στην κυρία είσοδο! Προσωπικά ποτέ δεν μπήκα σ' αυτό το παιχνίδι, στο κυνήγι του νερού, αφού λίγη υπομονή να είχες και ν' ανέβαινες ως τις σκηνές, ήταν στο δρόμο σου οι πάνω βρύσες, που ήταν και περισσότερες (4) και με λιγότερα άτομα, ενώ οι κάτω ήταν 2 και με... τη μισή κατασκήνωση μαζεμένη πάνω τους! Εκεί φυσικά γινόταν και η κλασσική φάση με το πέταγμα του νερού, που περιγράφουμε στο αφιέρωμα για τις βρύσες στην κατασκήνωση.\nΗ μεσημεριανή ανάπαυση, κάθε άλλο παρά ανάπαυση ήταν, καθώς οι περισσότεροι δεν κοιμόντουσαν και έκαναν φασαρία. Γι' αυτό και αρκετά μεσημέρια, ιδίως τα τελευταία χρόνια, ο αρχηγός αντί για ανάπαυση έδινε εντολή για "ελεύθερο πρόγραμμα", χωρίς όμως παιχνίδια στο γήπεδο, μέχρι το απόγευμα. Ήταν πάντως ευκαιρία να μαζευτούν οι κατασκηνωτές στις σκηνές τους και να ξεκουραστούν, αν όχι να κοιμηθούν. Όταν πάντως είχαμε επισήμως ανάπαυση, έπρεπε να μείνουμε στη σκηνή και να κάνουμε ησυχία. Με το πέρασμα του χρόνου έπαυσαν να είναι τόσο αυστηρά τα πράγματα στο θέμα της υποχρεωτικής ανάπαυσης και η ορολογία "υποχρεωτική ανάπαυση" αντικαταστάθηκε από το όρο απλώς "ανάπαυση". Μπορούσες δηλ. να κάνεις ό,τι ήθελες και να πας ό,που θες, ακόμα και εκτός σκηνής, αρκεί να μην ενοχλούσες.\n10. ΑΠΟΓΕΥΜΑΤΙΝΟ ΜΑΘΗΜΑ\nΜετά το πέρας της ανάπαυσης ακολουθούσε ένα μικρό διάστημα, ωσότου κατεβούμε για το απογευματινό μάθημα. Και πότε, θα ρωτήσετε, ήταν το πέρας της ανάπαυσης; Όταν έμπαινε μουσική από το μεγάφωνο, πράγμα που σήμαινε "Τα κεφάλια έξω". Τότε -ιδίως όταν ίσχυε η υποχρεωτική ανάπαυση- ακουγόταν μια τεράστια κραυγή από κάθε σκηνή, καθώς όσοι δεν κοιμόντουσαν ήταν σε αναμένα κάρβουνα και περίμεναν για να εκτονωθούν όπως περιμένουν τα θηρία ν' ανοίξει το κλουβί τους! Και εκτονώνονταν στο άκουσμα της μουσικής με τεράστιες κραυγές, ίσως και μέσα στ' αυτιά όσως κοιμόντουσαν... Πάντως η οχλοβοή της λήξης της ανάπαυσης ακουγόταν χαρα-κτηριστικά σε όλη την κατασκήνωση! Μάλιστα πολλοί ξυπνούσαν απ' αυτήν, γιατί η μουσική στην αρχή έπαιζε χαμηλά.\nΜετά από λίγο κατεβαίναμε για απογευματινό μάθημα. Πριν το μάθημα υπήρχε χρόνος προσαρμογής, για να ξυπνήσουμε λίγο. Λέγαμε κανα τραγούδι, είτε με πρωτουβουλία του Χατζηγιάγκου, όταν αυτός ήταν υπαρχηγός, είτε κάποιου ιερέα, ή φωνάζαμε κανα σύνθημα -παλαιότερα πιο συχνά, χωρίς όμως να εκλείψει η συνήθεια κατόπιν-. Το κλασσικό σύνθημα που θυμούνται όλοι ήταν το "Ή Χριστός ή χάος". Εντάξει, λίγο "παλαιομοδίτικο", συμφωνώ, αλλά αυτά είναι τυπικά και δεν έχουν σημασία. Η ουσία ήταν ότι η λέξη χάος, λόγω των δύο φωνηέντων και επειδή ήταν σύντομη, ήταν ό,τι έπρεπε για το παιχνίδι της ηχούς: σταματούσαμε δηλ. όλοι απότομα μετά την κραυγή και περιμέναμε ν' ακούσουμε την ηχώ από την πλαγιά της Πρώτης! Μαντεύετε βέβαια ότι σχεδόν πάντα υπήρχε τουλάχιστον ένας που, είτε κατά λάθος είτε επίτηδες, δεν έκοβε "μαχαίρι" τη φωνή του έγκαιρα και, ενώ όλοι περίμεναν την ηχώ, άκουγαν αυτόν και έπεφτε σφαλιάρα, γιατί η προσπάθεια έπρεπε να επαναληφθεί...\nΤο μάθημα τώρα διαρκούσε αρκετά, όπως το πρωινό, ίσως και μία ώρα πολλές φορές. Τα θέματα του μαθήματος, σε αντίθεση με το πρωινό, ήταν ελεύθερα και όχι μέσα από την Αγία Γραφή, πράγμα που επέτρεπε και τη διεξαγωγή συζήτησης. Σαφώς και δεν υπήρχε ιδιαίτερη όρεξη για απορίες και όποιος ρώταγε στο τέλος εισέπραττε τις αποδοκιμασίες των υπολοίπων, που ήθελαν να βγουν για παιχνίδι. Εξαίρεση ήταν πάντα το μάθημα για... τις σχέσεις των δύο φύλων!!! Τότε το μάθημα κράταγε στάνταρ περισσότερο από ώρα, πολλοί μάλιστα έμεναν και για απορίες και συζήτηση και μετά τη λήξη του μαθήματος! Δεν είναι σκοπός μας να σχολιάσουμε τις αντιλήψεις που επικρατούσαν. Πάντως διάλογος με τα παιδιά γινόταν, πνεύμα ελευθερίας υπήρχε και ακούγονταν όλες οι απόψεις και κανείς δεν ντρεπόταν να μιλήσει και να πει μια γνώμη διαφορετική από αυτήν του ομιλητή, πόσο μάλλον όταν στο συγκεκριμένο μάθημα είχε την υποστήριξη των περισσοτέρων κατασκηνωτών...\nΠολλές φορές το απογευματινό μάθημα το παρουσίαζε άλλο πρόσωπο και όχι ο αρχηγός. Αυτό μπορεί να ήταν είτε ο υπαρχηγός, είτε κάποιος ιερέας είτε κάποιος καλεσμένος, που πραγματευόταν ένα θέμα που γνώριζε καλά. Π.χ. ο υπαρχηγός κάποτε (Χατζηγιάγκου) είχε κάνει θέμα για την αστρονομία και το βράδυ μάλιστα, μετά τη βραδυνή προσευχή, όλοι οι κατασκηνωτές πέρασαν από το αστεροσκοπείο της κατασκήνωσης, που ήταν στημένο στο γήπεδο, για να δουν το Δία.\n11. ΑΠΟΓΕΥΜΑΤΙΝΟ ΦΑΓΗΤΟ\nΜετά το απογευματινό μάθημα παίρναμε το κολατσιό μας. Αυτό ήταν είτε γλυκό είτε παγωτό. Τις νηστήσιμες ημέρες (Τετάρτη και Παρασκευή και 1-15 Αυγούστου, αφού η κατασκήνωση, ως εκκλησιαστική, τηρούσε τις νηστείες) είχαμε συνήθως ψωμί με χαλβά. Ο χαλβάς ήταν πολύ καλός, αλλά επειδή προσφερόταν συνεχώς κάθε Τετάρτη και Παρασκευή, τον είχαμε μπουχτίσει. Τα παγωτά ήταν πάντα πύραυλοι κρέμας ή σοκολάτας και τα προμηθευόταν σταθερά η κατασκήνωση από έναν παραγωγό κοντά στη Φλώρινα, που ήταν γνωστός και έμπιστος. Ο Λιάκος ως αρχηγός φρόντιζε να μας δείχνει και τις μαγειρικές του ικανότητες και μερικά απογεύματα έφτιαχνε γλυκά και έσπαγε ευχάριστα τη μονοτονία.\n12. ΑΠΟΓΕΥΜΑΤΙΝΟ ΠΑΙΧΝΙΔΙ\nΕδώ δεν έχουμε να πούμε τίποτα το ιδιαίτερο, καθώς ισχούν όσα αναφέραμε στο πρωινό παιχνίδι. Απλά δεν είχε ήλιο και προσφερόταν πιο πολύ για ομαδικά αθλήματα. Ειδικά μετά τη μεσημεριανή ανάπαυση και το καθισιό (=βαρεμάρα...) του απογευματινού μαθήματος ήμασταν πιο ορεξάτοι. Γι' αυτό και το γήπεδο γέμιζε αμέσως μετά το μάθημα και σκοτωνόμασταν ποιος θα πρωτοπαίξει. Ενώ το πρωί έβλεπες άδειες μπασκέτες, λόγω του ήλιου, το απόγευμα δεν υπήρχε περίπτωση.\n13. ΥΠΟΣΤΟΛΗ ΣΗΜΑΙΑΣ\nΗ λήξη του απογευματινού παιχνιδιού, όπως και του πρωινού, γινόταν με σχετική ανακοίνωση από το μεγάφωνο. Τα παιχνίδια θα έπρεπε να σταματήσουν, μπάλες, ρακέτες κλπ. να επιστραφούν στην αποθήκη και να πάμε στις σκηνές για να ετοιμαστούμε για την απογευματινή αναφορά στον ιστό της σημαίας. Και εδώ ισχύουν όσα γράψαμε προηγουμένως, στην έπαρση της σημαίας, με εξαίρεση το γεγονός ότι η λούφα από μεριάς επιτελείου ήταν μικρότερη, καθώς οι δουλειές είχαν τελειώσει, δεν ήταν πρωί να πεις ότι κοιμόταν κάποιος και τα πράγματα ήταν γενικά πιο νορμάλ.\n14. ΒΡΑΔΥΝΟ ΦΑΓΗΤΟ\nΜετά την υποστολή κατεβαίναμε, κουρασμένοι πλέον, για το απογευματινό φαγητό. Ίσως κάποιος που δεν έχει πάει στην κατασκήνωση να παραξενεύεται από τον όρο "κατεβαίναμε", αλλά η σημαία απείχε μια καθόλου ευκαταφρόνητη κατηφόρα από την τραπεζαρία (η πίκρα φυσικά ήταν στο γυρισμό...). Επειδή μάλιστα αυτή κατέληγε από τη σημαία και το εκκλησάκι απ' ευθείας στην πλαϊνή είσοδο της τραπεζαρίας, ήταν ό,τι έπρεπε για να κατέβουν όλοι από το δρόμο και όχι από τα χώματα! Το πιο κλασσικό ίσως βραδυνό φαγητό ήταν το κριθαράκι, το οποίο όμως ήταν αρκετά πετυχημένο, μπορώ να πω.\n15. ΒΡΑΔΥΝΗ ΠΡΟΣΕΥΧΗ\nΗ βραδυνή προσευχή γινόταν στο αμφιθέατρο, τα πρώτα χρόνια όμως, έως και το 1987 νομίζω, γινόταν, όπως είπαμε, υπαίθρια, στο χώρο έξω αριστερά από την πίσω Πύλη της κατασκήνωσης. Τότε ίσχυε και ο περίφημος νόμος της "σιωπής". Θα έπρεπε δηλ. να είμαστε σιωπηλοί από την Πύλη έως το χώρο της προσευχής, πράγμα βέβαια αρκετά δύσκολο, ειδικά εκείνα τα χρόνια, που ήμασταν και πολλοί. Όταν κατόπιν μεταφερθήκαμε στο αμφιθέατρο, αυτή η συνήθεια έπαψε.\nΗ ατμόσφαιρα της βραδυνής προσευχής δεν είχε καμία σχέση με αυτή της πρωινής. Ήταν πολύ πιο υποβλητική λόγω της νύχτας, του κρυσταλλένιου ουρανού με τα αστέρια, που φαίνονταν πεντακάθαρα, καθώς έσβηναν τα φώτα του αμφιθεάτρου, των αναμμένων καντηλιών κλπ. Όσο για τον τύπο της προσευχής, ισχύει ό,τι είπαμε και για την πρωινή προσευχή. Ειδικώτερα τα πρώτα χρόνια λέγαμε στην αρχή της προσευχής ένα... τραγούδι, το γνωστό (τουλάχιστον στους κατασκηνωτές) "Θεέ την ώρα ετούτη στης καρδιές". Αυτό μετά έπαψε να λέγεται. Ειδικά όταν υπαρχηγός ανέλαβε ο Χατζηγιάγκου, στη βραδυνή προσευχή λέγονταν και βυζαντινοί ύμνοι από τον εσπερινό, για να υπάρξει σύνδεση με την εορτή της επόμενης ημέρας. Η αυτοσχέδια προσευχή, που επίσης υπήρχε τα πρώτα χρόνια, φυσικά καταργήθηκε κι αυτή και στη θέση της μπήκαν προσευχές από το απόδειπνο, την εκκλησιαστική ακολουθία που προηγείται του ύπνου.\nΣτο τέλος της προσευχής, τόσο παλαιότερα όσο και μετά, λέγαμε πάντοτε το "Χριστέ βοήθει επισκόπω Αυγουστίνω", έναν σύντομο "βυζαντινό" ύμνο-προσευχή για τον τότε μητροπολίτη Φλωρίνης Αυγουστίνο (το "βυζαντινό" είναι εντός εισαγωγικών, γιατί το μέλος ήταν μεταγενέστερο, σε στυλ "μινόρε", για όσους γνωρίζουν). Πολλές φορές, όταν είχαμε βραδυνό πρόγραμμα (διαγωνισμό μουσικής, προβολή ταινίας κλπ.), τις τελευταίες χρονιές συνηθιζόταν να κάνουμε πρώτα την προσευχή και κατόπιν να ακολουθεί το πρόγραμμα, κάτι που δεν ξέρω αν ταίριαζε με το χαρακτήρα της προσευχής ως αποδείπνου, αλλά για μας ήταν αρκετά πιο ξεκούραστο, μια και μετά το πρόγραμμα το πρώτο που θέλαμε ήταν να πέσουμε ξεροί για ύπνο και με δυσκολία καθόμασταν κι άλλο στο αμφιθέατρο. Την ώρα της προσευχής ο ομαδάρχης έπρεπε να έχει το νου του για το αν είναι παρόντα όλα τα παιδιά της ομάδας του, γιατί γίνονταν και κοπάνες...\nΗ ώρα του βραδυνού σιωπητηρίου ήταν η πιο δύσκολη για τον αρχηγό και τον υπαρχηγό, γιατί, όπως καταλαβαίνετε, κάθε άλλο παρά σιωπή δεν επικρατούσε στις σκηνές... Το βράδυ είναι η ιδανικότερη ώρα για πλάκες και αυτό δεν αφήναμε να περάσει έτσι: γίνονταν διάφορα, από πετσετοπόλεμο εντός και εκτός σκηνής (πολύ δημοφιλές άθλημα), καταβρέγματα στις τουαλέτες και, πάνω απ' όλα, ατέλειωτο σούσουρο! Σχολιάζαμε όλα όσα συνέβησαν κατά τη διάρκεια της μέρας και οι πιο τολμηροί προγραμμάτιζαν τη... βραδυνή τους έξοδο!!!\nΤο σιωπητήριο επισήμως ίσχυε από τότε που θα έπαιζε η γνωστή μας ευχάριστη μουσική από το μεγάφωνο. Έτσι όπως θυμάμαι τη μουσική, νομίζω ότι επρόκειτο για ιταλική σύνθεση και ήταν πράγματι από σιωπητήριο: άρχιζε και τελείωνε με την κλασσική αργόσυρτη τρομπέτα, που συνηθίζεται σε τέτοια κομμάτια. Ήταν πράγματι πολύ πετυχημένο! Μετά τη μουσική ακουλουθούσε η καληνύχτα από τον υπαρχηγό, συνοδευόμενη ουκ ολίγες φορές από συστάσεις για ησυχία. Μετά ο υπαρχηγός περνούσε μία-μία τις σκηνές για να επιθεωρήσει την κατάσταση.\nΌταν νέκρωναν τα πάντα στην κατασκήνωση, άρχιζαν να βγαίνουν ήσυχα-ήσυχα απ' τις σκηνές όσοι είχαν κανονίσει βραδυνή έξοδο. Αν ήταν ομαδάρχες ή ανήκαν στο επιτελείο, ούτε γάτα ούτε ζημιά. Οι κατασκηνωτές όμως θα έπρεπε να περιμένουν να κοιμηθεί ο ομαδάρχης! Ωστόσο σε κάποια φάση έγινε τόσο της μόδας αυτή η συνήθεια, που πολλοί ζητούσαν επισήμως άδεια από τον ομαδάρχη! Εκείνος τους την έδινε, απλά τον ενημέρωναν πού θα πήγαιναν και πότε θα γυρίσουν. Πολλές φορές πήγαινε ο ομαδάρχης να τους πάρει, γιατί η ώρα πέρναγε και δεν εμφανίζονταν. Τα συνηθέστερα μέρη που βγαίναμε τα βράδυα ήταν η Πύλη, το αμφιθέατρο και οι κερκίδες του γηπέδου. Μάλιστα κατασκηνωτές από διαφορετικές σκηνές συναντιόνταν τυχαία μεταξύ τους και ανάβαν τους φακούς, για να δούνε ποιος είναι ποιος. Μερικοί έβγαιναν και εκτός κατασκήνωσης και πήγαιναν είτε από την πίσω Πύλη, ως την πλαγιά πριν από το εκκλησάκι, ανεβαίνοντας για την Κλαδοράχη (το συνηθέστερο) είτε από την κανονική Πύλη, για το πεδίο βολής. Επρόκειτο για έναν ανοιχτό χώρο, αρκετά κοντά στην κατασκήνωση, που χρησιμοποιούταν πραγματικά για βολές από στο στρατό. Για τις εξόδους αυτές θα έπρεπε απαραιτήτως να είχαμε άδεια από τον αρχηγό, που άλλοτε την παίρναμε κι άλλοτε όχι. Πάντως και στις δυο περιπτώσεις η έξοδος γινόταν! Τώρα, γιατί βγαίναμε; Βασικά για νυχτερινή κουβέντα. Συζητάγαμε διάφορα θέματα και σπάγαμε πλάκα. Ε, εντάξει, μια στο τόσο μπορεί να κάπνιζε κανείς και κανά τσιγάρο... Αν καθόσουν στις κερκίδες, δεν ήταν απίθανο να συναντούσες τον κυρ-Τάκη τον Τοπάλη, που θα τον ξύπναγες με τις φωνές σου... Η συνομιλία πάντως μαζί του ήταν πάντα σκέτη απόλαυση!\nΤελειώνοντας με το κυρίως πρόγραμμα, θα πρέπει εδώ να κάνουμε λόγο και για το κεφάλαιο "νυχτερινές πορείες". Αν και προσωπικά τις βαριόμουν αφάνταστα, η μεγαλύτερη μερίδα των κατασκηνωτών δεν συμμεριζόταν την άποψή μου: οι νυχτερινές πορείες είναι παλιά ιστορία στην Κατασκήνωση. Γίνονταν είτε ξεχωριστά για κάθε ομάδα είτε (πιο σπάνια) με συμμετοχή ολόκληρης της κατασκήνωσης. Τα συνηθέστερα μέρη ήταν το πεδίο βολής ή το μικρό εκκλησάκι στην πλαγιά της Πρώτης (για κοντά) και ο Άγιος Μάρκος ή η Κλαδοράχη (για μακρυά). Η ομάδα που ήθελε να βγει έπαιρνε απαραιτήτως άδεια από τον αρχηγό. Όποιος δεν επιθυμούσε έξοδο, φυσικά έμενε μέσα. Στην επιστροφή είχε πλάκα, γιατί, καθώς ήταν βράδυ, πολλοί συζητούσαν για θέματα όπως ο αντίχριστος ή ιστορίες τρόμου κλπ. και δεν ήταν λίγοι εκείνοι που τα χρειάστηκαν μέχρι να φτάσουν στο κρεββάτι τους... Ωστόσο από ένα σημείο και πέρα οι νυχτερινές πορείες καταργήθηκαν, εξαιτίας κάποιου περιστατικού, με απόφαση του τότε αρχηγού (Λιάκου), η οποία δεν έγινε δεκτή με τις καλύτερες αντιδράσεις. Σίγουρα ήταν επικίνδυνες, αλλά είχαν και τη χάρη τους. Πάντως από αυτό το σημείο και μετά αυξήθηκαν σημαντικά οι βραδυνές έξοδοι!\nΒ. Ε Ι Δ Ι Κ Ε Σ Π Ε Ρ Ι Σ Τ Α Σ Ε Ι Σ\nΗ μέρα επιθεώρησης σήμαινε απλά όχι πρωινό παιχνίδι. Αντίθετα με άλλες κατασκηνώσεις, όπου επιθεώρηση γινόταν κάθε μέρα, στη δική μας, αντί να γίνεται συνεχώς και στα γρήγορα, γινόταν μια-δυο φορές σε όλη την κατασκηνωτική περίοδο, αλλά καλά: μαζεύονταν τα πράγματα στις βαλίτσες, τα κρεβάτια έβγαιναν απ' τις σκηνές και η σκηνή πλενόταν. Μη φανταστείτε ότι για κάθε μια σκηνή υπήρχε και από ένα λάστιχο. Αστεία πράγματα... Τυχερός εήταν εκείνος που θα προλάβαινε τους κουβάδες που δεν ήταν τρύπιοι! Κατεβαίναμε στις τουαλέτες είτε από την τεράστια σκάλα είτε από τις σκηνές και γεμίζαμε από 'κει τους κουβάδες και μετά ξανανεβαίναμε για να τους πάμε στις σκηνές. Σε όλη την κατασκήνωση έβλεπες κρεβάτια έξω από τις σκηνές και τους περισσότερους να κάθονται σ' αυτά, καθώς 2 άτομα ήταν μέσα στη σκηνή, άλλα 2 γέμιζαν τους κουβάδες και οι υπόλοιποι απλά περίμεναν "ανυπόμονα" τη σειρά τους να γεμίσουν κι αυτοί. Όλ' αυτά γίνονταν καθώς έπαιζε μουσική από το μεγάφωνο. Όταν τελείωνε το πλύσιμο τα κρεβάτια έμπαιναν μέσα. Τα τοποθετούσαν αυτοί που καθάριζαν μέσα τη σκηνή, ώστε να μη λερωθεί από τους άλλους, οι οποίοι τους τα έδινα απ' έξω. Όταν στέγνωνε η σκηνή, τότε μόνο έμπαιναν όλοι μέσα. Τακτοποιούσαν τα πράγματά τους, έστρωναν καλά τα κρεβάτια τους, έβαζαν στο μαξιλάρι την Καινή Διαθήκη και περίμεναν τον αρχηγό με τα υπόλοιπα στελέχη για την επιθεώρηση.\nΚατά τη διάρκεια της αναμονής, με πρωτοβουλία του ομαδάρχη, μάθαιναν κανένα σύνθημα για να πούνε, όταν θα έμπαινε μέσα ο αρχηγός. Συνήθως ήταν κάτι από τα μαθήματα του αρχηγού. Όταν έφθανε η ώρα της επιθεώρησης, ήταν όλοι στην ανάπαυση (με τη στρατιωτική έννοια, όχι κυριολεκτικά) και με την είσοδο του αρχηγού και των υπολοίπων στελεχών στη σκηνή βάραγαν προσοχή, με το παράγγελμα του ομαδάρχη, και φώναζαν το όνομα και τη δύναμη της ομάδας, συνοδευόμενα από τυχόν σύνθημα. Ο αρχηγός επιθεωρούσε τη σκηνή και ο υπαρχηγός ή κάποιος άλλος από τα στελέχη κρατούσε σημειώσεις. Γινόταν και η σχετική κουβέντα με τα παιδιά. Στο τέλος της επιθεώρησης πηγαίναμε πλέον κατευθείαν για μεσημεριανό φαγητό, γιατί είχε περάσει η ώρα. Με βάση τις σημειώσεις που είχαν κρατηθεί, έβγαινε καλύτερη ομάδα της επιθεώρηση η πιο καθαρή και αυτή που είχε την πιο καλή παρουσίαση γενικά. Το αποτέλεσμα ανακοινωνόταν στο μεσημεριανό φαγητό, την ίδια ή την επόμενη μέρα, και συνήθως δινόταν ως έπαθλο ένα καρπούζι extra. Στο site μπορείτε να δείτε πολλές φωτογραφίες από επιθεωρήσεις, τόσο στη σελίδα αυτή όσο και στο αφιέρωμα στις σκηνές της κατασκήνωσης, στη σελίδα των κατασκηνωτικών χώρων.\n2. ΕΠΙΣΚΕΨΗ ΕΠΙΣΚΟΠΟΥ\nΗ ημέρα της επίσκεψης του π. Αυγουστίνου ήταν ξεχωριστή, τόσο ως προς τα τεκταινόμενα όσο και ως προς την προετοιμασία της. Την προηγουμένη λοιπόν της επίσκεψης έπρεπε να προηγηθεί πολύ καλή καθαριότητα. Συνήθως γινόταν και επιθεώρηση. Επιπρόσθετα, σκουπιζόταν και πλενόταν και το αμφιθέατρο, είτε από την ομάδα ευταξίας είτε από το επιτελείο, που είχε πολλή δουλειά την ημέρα εκείνη: μάζευε τα σκουπίδια απ' όλη την κατασκήνωση, φρόντιζε για τυχόν επιδιορθώσεις στο σκέπαστρο του αμφιθεάτρου ή αλλού και καθάριζε και τον πέριξ της κατασκήνωσης εξωτερικό χώρο.\nΗ κυρίως ημέρα της επίσκεψης συνήθως έπεφτε Κυριακή. Ερχόταν το μεσημέρι ο επίσκοπος και έτρωγε μαζί μας. Την ημέρα εκείνη έρχονταν επίσης και πολλοί καλεσμένοι, είτε γονείς των παιδιών είτε άνθρωποι που ήθελαν να δουν τον επίσκοπο. Έτρωγαν κι αυτοί μαζί για μεσημέρι. Εκείνη την ημέρα η ομάδα τραπεζαρίας είχε τιμητική εμφάνιση, όπως μπορείτε να δείτε και στις σχετικές φωτογραφίες στη σελίδα Οργάνωση της κατασκήνωσης, στην ενότητα για την ομάδα τραπεζαρίας. Στο τέλος του φαγητού ο επίσκοπος έπαιρνε το μικρόφωνο και μας μιλούσε. Αυτά που έλεγε ήταν πάνω-κάτω τα ίδια κάθε φορά. Πάντα έκανε λόγο για την εθελοντική προσφορά των διαφόρων στελεχών και καλούσε τις μαγείρισες και τους υπόλοιπους "διακόνους της αγάπης", όπως λέγονταν, να σταθούν μπροστά του, για να τους χειροκροτήσει ολόκληρη η κατασκήνωση. Πάντα μιλούσε για την ελληνικότητα της Μακεδονίας, αφού στα εδάφη αυτά πατούσαμε. Πάντα θα έκανε λόγο για την υπογεννητικότητα και θα έλεγε να σηκώσουν το χέρι όσοι ήταν από οικογένεια με... 10 παιδιά και πάνω! Μετά κατέβαζε τον πήχυ και έφτανε ως τα 6-7, ποτέ όμως παρακάτω! Τους κατασκηνωτές αυτούς μας προέτρεπε να τους χειροκροτήσουμε. Πάντα μιλούσε για την "στρατιωτική" ζωή και το κοινόβιο που ζούσαμε στην κατασκήνωση, τονίζοντας περισσότερο το γεγονός ότι ήμασταν μακρυά από τις οικογένειές μας και τρώγαμε όλοι το ίδιο φαγητό. Μετά το "Δι' ευχών" ψάλαμε όλοι το "Χριστέ βοήθει επισκόπω Αυγουστίνω" και πηγαίναμε στο γήπεδο για φωτογραφία. Στο αφιέρωμα για τους κατασκηνωτές, στη σελίδα Το ανθρώπινο δυναμικό, μπορείτε να δείτε μερικές από τις φωτογραφίες αυτές.\nΟ επίσκοπος όμως ερχόταν κι άλλες φορές στην κατασκήνωση, για να συζητήσει με τα στελέχη και να δει πώς πάνε τα πράγματα. Οι φορές αυτές ήταν πιο ανεπίσημες και δεν διεκόπτετο το πρόγραμμα της κατασκήνωσης. Απλά ο Αυγουστίνος πήγαινε στο κιόσκι του αρχηγείου, καλούσε τα στελέχη, συμπεριλαμβανομένου και του επιτελείου, καθόταν στη μέση και συζητούσε. Όταν μίλαγε γενικά, έλεγε τα ίδια που έλεγε και στους υπόλοιπους κατασκηνωτές. Όμως εδώ το επίπεδο της συζήτησης ήταν και πιο προσωπικό και ο καθένας μπορούσε να ρωτήσει τον επίσκοπο ό,τι ήθελε. Ήταν καλή ευκαιρία να νιώσει κάποιος από πιο κοντά τον άνθρωπο αυτό. Όσοι δεν τρελαίνονταν, φυσικά βαριόντουσαν... Πάντως ο Αυγουστίνος ήταν πολύ συνεπής στις επισκέψεις του. Ακόμα και όταν η υγεία του κλονίστηκε, δεν σταμάτησε να έρχεται, έστω υποβασταζόμενος, φυσικά λιγότερο συχνά απ' ότι παλαιότερα.\n3. ΕΚΘΕΣΗ ΒΙΒΛΙΟΥ\nΚάθε χρόνο σε κάθε κατασκηνωτική περίοδο γινόταν έκθεση βιβλίου, που εγκαινίαζε ο αρχηγός, κόβοντας την πατροπαράδοτη κορδέλα. Τα βιβλία τα εξέθεταν είτε στο αμφιθέατρο, είτε στη μεγάλη σκηνή, την "'Αμπελο", πίσω από τις πάνω βρύσες, είτε σε τραπέζια έξω από την τραπεζαρία. Τα βιβλία ήταν φυσικά χριστιανικού και εκκλησιαστικού περιεχομένου. Τα έφερναν από το βιβλιοπωλείο της Μητρόπολης. Δεν πρέπει να το δει κανείς ωφελιμιστικά, ότι "βρήκαν ευκαιρία να πουλήσουν", αφού δεν υπήρχε καμία δέσμευση. Υπήρχαν κατασκηνωτές που δεν αγόραζαν τίποτε και άλλοι που δεν επισκέπτονταν καθόλου την έκθεση. Οι επισκέψεις γίνονταν καθ' ομάδας, για να μην προκαλείται σύγχυση, τόσο στην επιλογή των βιβλίων όσο και στις παραγγελίες. Η έκθεση βιβλίου δεν διέκοπτε το υπόλοιπο πρόγραμμα της κατασκήνωσης, παρά μόνο για όσους την επισκόπτονταν. Το πιο διάσημο βιβλίο πάντως ήταν το "Εύθυμα και έξυπνα", ένας βιβλίο με συλλογή από ανέκδοτα!!\nΚαθώς υπήρχαν ιερείς στην κατασκήνωση, κάθε ομάδα, συνήθως πρωινή ώρα, πήγαινε για εξομολόγηση (όποιος ήθελε φυσικά). Ο αρχηγός φρόντιζε την προηγούμενη μέρα να έχει κάνει και ένα σχετικό απογευματινό μάθημα, για να κατατοπίσει όσους δεν γνώριζαν και να λύσει τυχόν απορίες. Συνήθως οι ιερείς που τελούσαν το μυστήριο ήταν ο π. Ιερόθεος, ο π. Νικηφόρος, ο π. Σεβαστιανός και πιο σπάνια ο π. Λαυρέντιος από την Αθήνα. Όλοι τους ήταν έμπειροι και πολύ συγκαταβατικοί με τα παιδιά. Ήταν κοπιαστική διαδικασία γι' αυτούς, γιατί κάθονταν πολλές ώρες και για πολλές μέρες μέσα στη ζέστη, στο μικρό εκκλησάκι, μέχρι να έρθουν όσα παιδιά ήθελαν. Πολλά παιδιά που δεν το είχαν ξανακάνει δίσταζαν. Όταν όμως στην κατασκήνωση άρχιζαν να συχνάζουν περισσότεροι νέοι ιερείς, δημιούργησαν φιλίες με τα παιδιά και κατόρθωσαν να τους αποβάλουν πολλές επιφυλάξεις για το μυστήριο της εξομολόγησης.\n5. ΘΕΙΑ ΛΕΙΤΟΥΡΓΙΑ\nΤο πρωινό της Κυριακής το πρόγραμμα τροποποιούταν, λόγω της θείας λειτουργίας. Για τη λειτουργία λοιπόν πηγαίναμε είτε στη Φλώρινα, στο μητροπολιτικό ναό, είτε σε κάποιον άλλο ναό, που θα πήγαινε ο επίσκοπος, είτε στο εκκλησάκι της Πρώτης, είτε... στο αμφιθέατρο (η λιγότερη κοπιαστική εκδοχή!). Για τη Φλώρινα και τους άλλους ναούς εκτός της εκκλησίας της Πρώτης, μας έπαιρναν πούλμαν, που πλήρωνε φυσικά η Μητρόπολη και ξυπνούσαμε αρκετά νωρίς, για να προλάβουμε την ακολουθία πριν έρθει ο επίσκοπος. Στο εκκλησάκι της Πρώτης πηγαίναμε με τα πόδια, καθώς ήταν κοντά στην κατασκήνωση, πάνω από το γήπεδο ποδοσφαίρου της Πρώτης. Στο αμφιθέατρο, για να γίνει λειτουργία στήνονταν τραπέζια, έμπαιναν πάνω τα τα απαραίτητα ιερατικά είδη και άμφια και γινόταν η υπόλοιπη απαραίτητη προεργασία το προηγούμενο βράδυ.\nΜία μόνο φορά είχε γίνει θεία λειτουργία (για την ακρίβεια αγρυπνία, γιατί ήταν βράδυ) σε έναν μισοχτισμένο ιερό ναό έξω από την κυρίως χώρο της κατασκήνωσης, κάτω από την τραπεζαρία και τα πιγκ-πογκ, όπου έψαλε ο υπαρχηγός (Χατζηγιάγκου) συνοδευόμενος από πολλούς κατασκηνωτές. Μάλιστα έγινε σε στυλ πασχαλινό, καθώς μετά φάγαμε το βραδυνό μας στην τραπεζαρία, που ήταν διακοσμημένη με πασχαλινά! Αυτό άρεσε σε όλους ιδιαίτερα. Τώρα, γιατί έγινε έτσι; Δεν θυμάμαι, αλλά πολύ πιθανό να έγινε επ' ευκαιρία του Δεκαπενταύγουστου, που ονομάζεται και "Πάσχα του καλοκαιριού".\nΕκτός όμως από τη θεία λειτουργία, στην κατασκήνωση γίνονταν και άλλες ακολουθίες, η παρακολούθηση των οποίων ήταν κατά κανόνα προαιρετική για τους κατασκηνωτές. Αυτές ήταν είτε εσπερινός τα απογεύματα, είτε όρθρος τα πρωινά είτε παρακλήσεις, τα απογεύματα του Δεκαπενταυγούστου. Στην αρχή γίνονται περιστατιακά. Κατόπιν όμως, λόγω της πληθώρας και της διάθεσης των ιερέων, οι ακολουθίες αυτές γίνονταν καθημερινά στο εκκλησάκι. Απλά χτυπούσε μια καμπάνα και πήγαινε όποιος ήθελε, χωρίς πάλι να διακόπτεται το υπόλοιπο πρόγραμμα της κατασκήνωσης. Μια στο τόσο γινόταν εσπερινός ή παράκληση στο αμφιθέατρο, αντί για το απογευματινό μάθημα, όποτε έπρεπε να παρευρίσκονται όλοι.\n6. ΑΓΙΑΣΜΟΣ-ΓΙΟΡΤΗ ΛΗΞΗΣ\nΑυτές οι δύο ήταν ειδικές ημέρες για την κατασκήνωσή μας, μια και σηματοδοτούσαν την έναρξη και τη λήξη της κατασκηνωτικής περιόδου αντίστοιχα. Και οι δύο τελετές γίνοντας στο αμφιθέατρο. Παλαιότερα η γιορτή λήξης συγκέντρωνε τόσο πολύ κόσμο, που γινόταν στο γήπεδο. Αλλά και μια χρονιά, από τις τελευταίες που αναφερόμαστε, έγινε πάλι στο γήπεδο. Τον αγιασμό τελούσε πάντοτε ο επίσκοπος το απόγευμα της πρώτης κατασκηνωτικής ημέρας. Ντυμένοι όλοι καλά, καθώς είχε ψύχρα τα απογεύματα, περιμέναμε στο αμφιθέατρο τον επίσκοπο. Αφού ερχόταν, τελούσε τον αγιασμό και μετά μας μιλούσε. Η διαδικασία αυτή την πρώτη ημέρα της κατασκηνωτικής μας ζωής ήταν οπωσδήποτε βαρετή, αλλά έτσι ήταν το "πρωτόκολλο" και έτσι έπρεπε να γίνει. Άλλωστε, τόσο ζωηροί που ήμασταν, χρειαζόταν οπωσδήποτε ο αγιασμός την πρώτη μέρα, για να μας φυλάει ο Θεός από κακοτοπιές και να κυλήσει ομαλά η κατασκηνωτική περίοδος.\nΑντίθετα, η γιορτή λήξης ήταν μεγαλύτερη διαδικασία και είχε και μεγαλύτερη επισημότητα (έρχονταν μάλιστα να την παρακολουθήσουν και πολιτικοί και άλλοι παράγοντες της τοπικής κοινωνίας): στην αρχή έψελνε η βυζαντινή χορωδία της κατασκήνωσης έναν εισαγωγικό ύμνο, συνήθως το "Ευλογητός ει Χριστέ ο Θεός ημών". Μετά μιλούσε ο αρχηγός και ευχαριστούσε όσους συνέβαλαν στην ομαλή λειτουργία της κατασκήνωσης. Η βυζαντινή χορωδία συνέχιζε με το κυρίως πρόγραμμά της. Μετά ακολουθούσαν τα τραγούδια. Παλαιότερα αναλάμβανε το τμήμα αυτό του προγράμματος ο γνωστός μας για το μουσικό του ταλέντο γιατρός, ο Γιάννης Κουντουράς, οπότε η γιορτή ήταν πιο "φαντεζί", αν επιτρέπεται ο όρος, καθώς χρησιμοποιούσε πολλά όργανα, κάποιες φορές και φωτορυθμικά, και τα τραγούδια του ήταν ζωηρά και αγαπητά στους κατασκηνωτές. Αρκετές φορές έκανε πρόβες στα τραγούδια του με καλλίφωνους κατασκηνωτές, τους οποίους χρησιμοποιούσε και στη γιορτή. Το πλέον γνωστό τραγούδι που έλεγε όλη η κατασκήνωση για πολλά χρόνια και το θυμούνται οι πάντες, ήταν οι "Μάρτυρες".\nΜετά την αποχώρηση του Κουντουρά, ανέλαβε τα τραγούδια ο υπαρχηγός, ο Χατζηγιάγκου, που ήταν καλός ψάλτης (τώρα είναι ιερέας). Έτσι τα τραγούδια πήραν πιο βυζαντινή χροιά. Πολλά ήταν ψαλτοτράγουδα. Τα υπόλοιπα είχαν συνήθως ως θέμα την Κύπρο, αφού ο Χατζηγιάγκου ήταν Κύπριος. Τότε μάλιστα έτυχε να έχουμε και τα γεγονότα με το θάνατο των δύο ηρώων, Ισαάκ και Σολωμού και τα τραγούδια αυτά είχαν ιδιαίτερη επικαιρότητα. Τώρα το πιο γνωστό κατασκηνωτικό τραγούδι που τραγουδούσε ολόκληρη η κατασκήνωση έγινε το "Καρτερούμε". Από ένα σημείο και μετά μάλιστα οι κατασκηνωτές βοηθούσαν και με μουσικά όργανα στη γιορτή λήξης, τόσο με κλασσικά όσο και με παραδοσιακά, και η παρουσίαση αυτών των τραγουδιών ήταν πετυχημένη για τα δεδομένα της κατασκήνωσής μας.\nΜετά και τα τραγούδια ακολουθούσαν εντυπώσεις από τους κατασκηνωτές (διάβαζαν όσοι πήραν το πρώρο βραβείο στο διαγωνισμό της έκθεσης). Όμως από μια χρονιά κι έπειτα παιζόταν ένα μεγάλο θεατρικό, του οποίου την επιμέλεια είχε συνήθως ο π. Ιουστίνος. Αυτό βέβαια απαιτούσε πολλή προετοιμασία, πρόβες, σκηνικά κλπ. Αλλά, παρά την κούραση, στο τέλος όλοι έμεναν ευχαριστημένοι! Το πρώτο νομίζω που είχε παιχθεί ήταν ο "Παύλος Μελάς" και είχε κάνει τότε ιδιαίτερη εντύπωση, ειδικά στον επίσκοπο. Αν δεν καλυπτόταν το πρόγραμμα από τις εντυπώσεις και από το θεατρικό, προγραμματιζόταν κάτι άλλο, όπως παραδοσιακοί χοροί. Προσφερόταν άλλωστε, γιατί τα παιδιά από τα γύρω χωριά που έρχονταν στην κατασκήνωση ήταν καλοί χορευτές.\nΣτο τέλος της εορτής τον αποχαιρετιστήριο λόγο είχε πάντα ο π. Αυγουστίνος. Λόγω της επισημότητας της γιορτής λήξης, τραβούσαν πολλές φωτογραφίες, μερικές από τις οποίες βλέπετε ενδεικτικά παρακάτω (από διάφορες χρονιές και περιόδους).


Η αεροπορική εταιρεία της Ισλανδίας έβγαλε μία λίστα με τις 20 πιο ήρεμες πόλεις του πλανήτη. Προφανώς, στη λίστα δεν υπάρχει καμία ελληνική πόλη.\nΟι περισσότεροι από εμάς έχουμε συνδέσει τη ζωή στην πόλη με άγχος, αγωνία, θόρυβο και κατάθλιψη. Δεν είναι όμως πάντα έτσι. Πρόσφατα η αεροπορική εταιρεία της Ισλανδίας, Icelandair έκανε μία έρευνα αναζητώντας τις πιο ήρεμες πόλεις του πλανήτη. Με άλλα λόγια, αυτές που προσφέρουν στους κατοίκους τους μία σχετική ηρεμία και τους βοηθούν ως προς την κατάσταση της ψυχικής τους υγείας.\nΗ επιλογή βασίστηκε σε μία σειρά κριτηρίων και έγινε έχοντας ως δεδομένο ότι το περιβάλλον γύρω μας έχει σίγουρα επίδραση στην ψυχική μας υγεία. Άλλες φορές αυτή η επίδραση μπορεί να είναι θετική και άλλες αρνητική. Δεν νομίζω ότι χρειάζεται να το αναφέρει κανείς αλλά στις πρώτες 20 δεν υπάρχει ούτε δείγμα Ελλάδας. Γενικότερα πάντως οι πόλεις της κεντρικής και της νότιας Ευρώπης δεν τα πήγαν και πολύ καλά. Οι σκανδιναβικές από την άλλη κατάφεραν να πιάσουν πολλές θέσεις στην πρώτη δεκάδα, ενώ σκανδιναβική είναι και η πιο ήρεμη όλων. Αυτή δεν είναι άλλη από το Μπέργκεν της Νορβηγίας.\nΤο Μπέργκεν και οι 10 πιο ήρεμες πόλεις του κόσμου\nΗ πόλη Μπέργκεν βρίσκεται στα πολύ βόρεια της Νορβηγίας. Πρόκειται για μία πόλη με λίγο λιγότερους από μισό εκατομμύριο κατοίκους (2η μεγαλύτερη της χώρας) και όπως μπορεί κανείς εύκολα να καταλάβει από τη γεωγραφική της θέσει έχει σκληρούς χειμώνες και πολύ συχνές βροχοπτώσεις. Παρόλα αυτά, έχει και πάρα πολλά θετικά. Η κίνηση στους δρόμους είναι ελάχιστη και υπολογίζεται στο 13%, έχει πολύ μικρά ποσοστά φωτορύπανσης και ηχορύπανσης και πολύ υψηλό προσδόκιμο ζωής στα 83 χρόνια.\nΤο Μπέργκεν είναι μεταξύ όλων των άλλων πανέμορφο, όπως μπορείτε να δείτε και από τη φωτογραφία. Το διαπερνά ένα φιορδ ενώ περιτριγυρίζεται από 7 βουνά. Στη συντριπτική τους πλειοψηφία, οι κάτοικοί του ζουν σε αραιοκατοικημένες περιοχές που βρίσκονται στα διάφορα προάστια γύρω από την πόλη. Η εξαιρετική λειτουργία των Μέσων Μαζικής Μεταφοράς βοηθάει τις μετακινήσεις και την κυκλοφοριακή συμφόρηση. Η πόλη είναι ήρεμη αλλά δεν είναι καθόλου βαρετή καθώς προσφέρει μία σειρά από επιλογές για διασκέδαση ενώ έχει και μία πολύ ζωντανή εναλλακτική σκηνή.\nΣτη δεύτερη θέση και πίσω από το Μπέργκεν βρίσκεται η πόλη Περθ, με την οποία έχουμε ασχοληθεί και παλαιότερα. Μπορεί να έχει πολύ υψηλά ποσοστά φωτορύπανσης και περισσότερους κατοίκους σε σύγκριση με το Μπέργκεν αλλά προσφέρει πολύ πράσινο και έχει το μεγαλύτερo πάρκο πόλης του πλανήτη, το Kings Park αλλά και πρόσβαση στη θάλασσα.\nΑκολουθούν και άλλες πόλεις κυρίως από τη Σκανδιναβία και την Ωκεανία. Στην τρίτη θέση το Ελσίνκι, στην τέταρτη το Γουέλινγκτον (Νέα Ζηλανδία), η Ζυρίχη (Ελβετία), το Μπρίσμπεϊν (Αυστραλία), η Μελβούρνη (Αυστραλία), η Στοκχόλμη (Σουηδία) και το Όκλαντ (Νέα Ζηλανδία). Μήπως να αρχίσουμε να ετοιμάζουμε βαλίτσες;\nΗ ζωή στην πιο απομονωμένη πόλη του πλανήτη


H Ισαβέλλα Κούτση σε μια σοκαριστική εξομολόγηση – «Ψάχναμε τον πλακούντα κάτω από τα έπιπλα» (βιντεο) ~ Boom24.gr */-->\nH Ισαβέλλα Κούτση σε μια σοκαριστική εξομολόγηση – «Ψάχναμε τον πλακούντα κάτω από τα έπιπλα» (βιντεο)\n«Ήμουν στην 39η εβδομάδα κύησης και θα γεννούσα σε πέντε μέρες. Ήμουν σπίτι, φαγωμένη και είχα έντονους πόνους που νόμιζα ότι ήταν στομαχικές διαταραχές.\nΠήγα στην κουζίνα νιώθοντας ένα κάψιμο, έβγαλα μια κραυγή και γεννήθηκε το παιδί. Τόσο απλά και τόσο τρομακτικά.\nΉταν τρομακτικό. Δεν είχα ακούσει ποτέ τον όρο «οξύς τοκετός», αν μου το έλεγε άλλη γυναίκα δεν θα τα πίστευα.


Πώς ο κ. Το ρομπότ 'έχει επιτύχει τη σχισμένη ψυχολογία του - Βραβεία | Δεκέμβριος 2021\n'Κύριος. Το ρομπότ, 'το ψυχολογικό θρίλερ που δημιούργησε ο Sam Esmail, καταγράφει την κοινωνική αγχώδη διαταραχή του εχθρικού χάκερ Elliot Alderson (Rami Malek) με τρόπο που τον κάνει τόσο τρομακτικό όσο και ενσυναίσθητο.\n'Είναι η διοχέτευση κάτι που συμβαίνει στον κόσμο ... είναι σαν το' Catcher in the Rye ', δήλωσε ο Philip Harrison, ο οποίος επεξεργάστηκε τρία επεισόδια συμπεριλαμβανομένου του φινάλε.\nσκηνή σύνδεσης διαστρικός\nΟ Alderson προσλαμβάνεται από τον μυστήριο ιδρυτή του συλλόγου, κ. Robot (Christian Slater), για να βοηθήσει να μειώσει την εταιρική Αμερική, συμπεριλαμβανομένης της εταιρείας που πληρώνει για να προστατεύσει ως μηχανικός ασφάλειας στον κυβερνοχώρο.\n'Ο Sam έχει επιβραδύνει τον ρυθμό ώστε να μπορέσουμε να εμπιστευτούμε την ιστορία', συνέχισε ο Harrison (ο οποίος είχε προηγουμένως κόψει το πιο συμβατικό 'Glee'). 'Και αυτό ήταν μια πραγματική προσαρμογή για μένα. Σίγουρα σε βάζει στο χώρο του εγκεφάλου ως Elliot. Πρέπει να εμπιστευθώ ότι έχω τις ικανότητες να το κατασκευάσω σαν ένα συνολικό επεισόδιο. Κοιτάζοντας το ξανά μέσα από τα μάτια του Σαμ, συχνά λείπουν πράγματα που χτυπάει, αλλά άλλες φορές μπαίνω στο καλύτερο που μπορώ και έρχομαι με ιδέες που δουλεύουν γι 'αυτόν '.\nΓια παράδειγμα, στο Επεισόδιο 4, όταν ο Elliot περνάει από την απόσυρση φαρμάκων, ο Harrison επινόησε ένα στροβοσκοπικό αποτέλεσμα για να ενισχύσει τον σπλαγχνικό αντίκτυπο. Απλώς χρησιμοποίησε μια σειρά τεμαχισμένων τεμαχίων άλματος που επιστρέφουν στο χρόνο οκτώ καρέ.\n'Αλλά στη συνέχεια, στο ίδιο επεισόδιο, πήγαμε σε μια 15λεπτη ακολουθία ονείρων χωρίς αφηγηματικό διάλογο', θυμάται ο Harrison. 'Η πρόκληση ήταν να αφήσουμε τα παράξενα γεγονότα να συμβούν χωρίς υπερβολές. Τον αφήσαμε να περπατήσει μέχρι ένα οικείο σπίτι, αλλά υπάρχει ένα παράξενο μήνυμα σφάλματος στον υπολογιστή σε ένα σημάδι δρόμου. Φέραμε μερικά ηχητικά εφέ χωρίς να είμαστε συντριπτικοί. '\nγκέι αρτούρο κάστρο\nΕίναι οι εναλλασσόμενοι ρυθμοί - η σουρεαλιστική και η συστηματική δράση για την διείσδυση του κέντρου δεδομένων - που οδηγούν 'Mr. Ρομπότ '. Αλλά για τον συντάκτη, οι πιο συναισθηματικές στιγμές εμφανίζονται στο Επεισόδιο 7.\nΣτην πρώτη σκηνή, υπάρχει μια γλυκόπικρη αναδρομή από την πρώτη φορά που ο Elliot γνώρισε το ενδιαφέρον του για αγάπη, ο οποίος πέθανε. Και στη συνέχεια, στην τελευταία σκηνή, ο Elliot, αναγνωρίζοντας ότι έχει χάσει τον θεραπευτή του, αφήνει για πρώτη φορά την άμυνα του. 'Μου αρέσει να έχω ένα συγκεκριμένο κομμάτι του παζλ και απλά να εστιάζω σε αυτό', δήλωσε ο Χάρισον.\nΣτη συνέχεια, στο τρένο του μετρό προς το τέλος του φινάλε, όταν ο Elliot υποχωρεί τελείως στο μυαλό του, ο συντάκτης επανέφερε το σπασμένο αποτέλεσμα αφού είναι η φύση της ψυχολογίας του.\nταινία κάτω από τον ήλιο\n'Σε αυτές τις περικοπές, τον βλέπετε με ένα πολύ κενό πρόσωπο, με ένα χαλαρό χαμόγελο, που σπάει κάτω από δάκρυα, μόνο σε περικοπές άλματος', εξήγησε ο Χάρισον. 'Συνολικά, είναι ο κόσμος του Σαμ και το καλύτερο που μπορώ να φέρω είναι όλες οι επαγγελματικές δεξιότητες και συνείδηση που είχα κατά τη διάρκεια των ετών ώστε να μπορέσουμε να [παράσχουμε] τις πινελιές του και να αλλάξουμε τα πράγματα όσο το δυνατόν πιο κοντά στο όραμά του'.


Πρώην Πρέσβης της Βενεζουέλας στο ethnos.gr: Ο Γκουαϊδό απέτυχε ξανά | Έθνος\nΤελευταία Ενημέρωση 01.05.2019 10:32\n«Ελπίζω να υπάρχει ακόμη χώρος και καιρός για διάλογο. Δεν υπάρχει άλλη εναλλακτική»\n«Το επιχειρούμενο χτεσινό πραξικόπημα ήταν μια ανεύθυνη πράξη με την οποία ο Γκουαϊδό στρέφεται ενάντια στο βενεζουελάνικο λαό», δηλώνει στο ethnos.gr o πρώην πρέσβης της Βενεζουέλας στη χώρα μας Φαρίντ Φερνάντεζ, σχολιάζοντας το κάλεσμα σε εξέγερση που απηύθυνε στις ένοπλες δυνάμεις ο αυτοανακηρυχθείς πρόεδρος Χουάν Γκουαϊντό. «Το σοβαρό κομμάτι της αντιπολίτευσης, που δεν αντιπροσωπεύεται από τον Γκουαϊδό, μαζί με τους Τσαβίστες της σημερινής κυβέρνηση πρέπει να ξεκινήσουν το συντομότερο το διάλογο. Δεν υπάρχουν άλλα περιθώρια. Η Βενεζουέλα βρίσκεται σε πολύ δύσκολη πολιτική και οικονομική κατάσταση και έχει οδηγηθεί σε αδιέξοδο. Η χώρα πρέπει να επανέλθει σε μια κανονικότητα. Η πρόσφατη πολιτική ιστορία της μάς δείχνει ότι όποτε έγιναν πειράματα πολιτικής βίας οδηγούμασταν σε περισσότερη βία. Ελπίζω να υπάρχει ακόμη χώρος και καιρός για διάλογο. Δεν υπάρχει άλλη εναλλακτική», προσθέτει ο Φερνάντεζ, διαψεύδοντας την είδηση των διεθνών Μέσων ότι η χώρα εισέρχεται σε εμφύλιο. ‘’Ο Γκουαϊδό απέτυχε ξανά’’, υποστηρίζει.\nΗ ‘Αννα Μαρία Μπιράκη, ψηφοφόρος του Τσάβες, συνεργάτιδα με την κυβέρνησή του (ως μεταφράστρια) και σήμερα αντιμαδουρίστα, βρέθηκε από νωρίς στους δρόμους του Καράκας, ανταποκρινόμενη στο κάλεσμα του Γκουαϊδό από την αεροπορική βάση στην Αλταμίρα. «Είμαστε στο δρόμο από τις 6.30 το πρωί. Είναι η μοναδική ελπίδα μας να αλλάξει κάτι. Μέρος του στρατού έχει αρχίσει να υποστηρίζει τον Γκουαϊδό», μας ενημερώνει απ΄το Καράκας, όπου οι πολίτες κινητοποιήθηκαν στα μεγαλοαστικά ως επί το πλείστον προάστια, που ελέγχονται απ’την αντιπολίτευση. «Ζητάμε την παραίτηση του Μαδούρο. Ο στρατός μάς επιτέθηκε με δακρυγόνα. Εμείς θα μείνουμε στους δρόμους όσο αντέξουμε’».\nΠάντως, αργά χτες το απόγευμα, όταν ο καταδικασμένος σε κατ’οίκον περιορισμό (για υποκίνηση σε βία κατά τη διάρκεια των αιματηρών διαδηλώσεων του 2014, με απολογισμό 43 νεκρούς) Λεοπόλδο Λόπες, ηγετική μορφή της αντιπολίτευσης, που είχε εμφανιστεί νωρίτερα στο πλευρό του Γκουαϊδό, αναζητούσε άσυλο στη χιλιανή πρεσβεία και οι 25 στασιαστές στρατιωτικοί έπρατταν το ίδιο στην πρεσβεία της Βραζιλίας, στους δρόμους του Καράκας επικρατούσε ηρεμία. Ο Χουάν Γκουαϊδό, αφού πέρασε από το γραφείο του, επέστρεψε στο σπίτι του, χωρίς να επιχειρηθεί να συλληφθεί.\nΣτην ήπια και ουδέτερη ανακοίνωση, που εξέδωσε η Ε.Ε, κρατώντας αυτή τη φορά αποστάσεις από τον αυτοανακηρυσσόμενο πρόεδρο , επαναλαμβάνει τη λύση των «ελεύθερων και δίκαιων εκλογών»,απορρίπτοντας κάθε μορφή βίας.\nΣτην ίδια γραμμή, ο γενικός γραμματέας του ΟΗΕ Αντόνιο Γκουτέρες προέτρεψε «όλες τις πλευρές να αποφύγουν την προσφυγή στη βία», επιδεικνύοντας ‘’τη μέγιστη αυτοσυγκράτηση», δηλώνοντας μάλιστα πρόθυμος να αναλάβει ρόλο μεσολαβητή «εάν οι δύο πλευρές ζητήσουν τη βοήθειά του».


erevoktonos: Ο ΟΜΗΡΟΣ\nΟ Όμηρος. Το θέμα είναι, εξαιρετικά σύνθετο· οι ερμηνείες πολυάριθμες, αντιφατικές, από την αρχαιότητα, από τον Ξενοφάνη και τον Πλάτωνα ήδη, και χαρακτηρίζονται ενίοτε από ακραία απλοϊκότητα, όπως είναι, φυσικά, η προβολή στο παρελθόν όσων φαίνονται αυτονόητα στον ερμηνευτή μίας ορισμένης εποχής, η άρνηση του να δει τη διαφορά και μάλιστα το αλλότριο που ενυπάρχει, στα έπη. Πρόκειται για μια απλοϊκή προσέγγιση, από την οποία όμως, δεν μπορούμε ποτέ να απαλλαγούμε απόλυτα. Μιλάμε πάντα ξεκινώντας από κάτι, από την εποχή μας, από την κοινωνία όπου ζούμε. Μπορούμε σίγουρα να ασκήσουμε κριτική στις ίδιες μας τις προκαταλήψεις, στις προκατασκευασμένες αντιλήψεις μας κ.λπ., πώς μπορούμε όμως να ισχυριστούμε ότι έχουμε απαλλαγεί εντελώς; Υπάρχει μια άλλη απλοϊκότητα, συμμετρική και εξίσου βαριά, που είναι ιδίως χαρακτηριστικό των σύγχρονων ερευνητών και έγκειται στην αντιμετώπιση των επών - ή και. ολόκληρου άλλωστε του ελληνικού κόσμου - ξεκινώντας από προκαταλήψεις θετικιστικού τύπου, τις οποίες τείνω να χαρακτηρίσω «εθνολογίζουσες». Σύμφωνα με κάποιο είδος παραλλαγής της εθνοκεντρικής προκατάληψης απαλείφεται κάθε διαφορά μεταξύ του ομηρικού κόσμου και κάθε άλλου γνωστού παρελθόντος κόσμου - αυτό μάλιστα έγινε και από πολύ σημαντικούς συγγραφείς -, προκειμένου να περιγράφει σαν πρωτόγονος κόσμος με την πιο απλοϊκή, θα έλεγα την πιο βλακώδη, έννοια του όρου, ένας κόσμος που βρίσκεται δήθεν στα πρώτα στάδια εξανθρωπισμού.\nΈρχομαι τώρα στα ιστορικά και φιλολογικά προβλήματα που θέτουν τα ομηρικά έπη. Και πρώτα στο ερώτημα - το οποίο έχει τεθεί τουλάχιστον από την εποχή των αλεξανδρινών φιλολόγων - , δηλαδή των εμβόλιμων και πρόσθετων στίχων στα ομηρικά έπη. Ήδη ο Αρίσταρχος, που διηύθυνε τη βιβλιοθήκη της Αλεξάνδρειας τον 2ο π.Χ. αιώνα, επιδιδόταν στη μέθοδο που ονομάστηκε αθέτηση^, δηλαδή στην καταδίκη ορισμένων εκ των παραδεδομένων στίχων του κειμένου ως μη αυθεντικών. Η σχετική συζήτηση γνωρίζει νέα αναζωπύρωση τον 18ο αιώνα, αυτός δε που θα την οδηγήσει στο απόγειό της και θα γίνει ο ιδρυτής της λεγόμενης αναλυτικής σχολής, είναι ένας μεγάλος γερμανός φιλόλογος, ο Friedrich August Wolf, με τα Prolegomena ad Homerum. Οι «αναλυτικοί» υποστηρίζουν ότι τα έπη, όπως μας παραδόθηκαν, αποτελούν βασικά συνονθύλευμα κομματιών από την ελληνική επική παράδοση, το οποίο συγκροτήθηκε σχετικά αργά, το αργότερο τον 6ο αιώνα. Βάζουν λοιπόν τα δυνατά τους για να δείξουν ότι το τάδε χωρίο δεν ταιριάζει με το ύφος των άλλων ή ότι διακόπτει τη ροή της δράσης, ότι το δείνα χωρίο στερείται αληθοφάνειας κ.ο.κ. Υπήρξε πάντα και η αντίθετη σχολή, αυτή των οπαδών της ενωτικής θεωρίας, των «ενωτικών» ή «ενωτιστών». Υπάρχει μάλιστα ακόμα -και φαίνεται να ξανακερδίζει έδαφος μεταξύ των ομηριστών φιλολόγων. Οι «ενωτικοί» πιστεύουν ότι το βασικό μέρος των επών, αν δεν συντάχθηκε εξ ολοκλήρου, τουλάχιστον συγκεντρώθηκε, υπέστη περαιτέρω επεξεργασία και ενοποιήθηκε από έναν ή δύο «μνημειώδεις συνθέτες», για να ξαναθυμηθούμε την έκφραση του Kirk στην εργασία που σας ανέφερα στο προηγούμενο σεμινάριο, ένα από τα καλύτερα δείγματα πρόσφατης βιβλιογραφίας που γνωρίζω πάνω στο ομηρικό ζήτημα. Δεν χρειάζεται να πάρουμε θέση στη διαμάχη αυτή, που δεν μας αφορά παρά σε δύο μόνο σημεία: στο πρόβλημα του τρόπου σύνθεσης και την κατά προσέγγιση χρονολόγηση των επών, καθώς και στο πρόβλημα του κόσμου στον οποίο αναφέρο- νται. Ως προς το πρώτο ερώτημα, θα έλεγα απλώς ότι κατά τη γνώμη μου τα επιχειρήματα των μετριοπαθών ενωτιστών, όπως ο Kirk, ο Finley και ο Vidal-Naquet, πείθουν για την ύπαρξη ενός ή πιθανότερα δύο μνημειωδών συνθετών, οι οποίοι έδωσαν σε ένα προϋπάρχον επεξεργασμένο επί αιώνες και προφορικά παραδεδομένο επικό υλικό μια δομική και ση- μασιολογική ενότητα. Για τη χρονολόγηση, όπως ήδη σας είπα, υφίσταται σήμερα σχεδόν ομοφωνία: πρόκειται για το δεύτερο ήμισυ του 8ου π.Χ. αιώνα, με πιο πιθανή ημερομηνία το 720^, η θέση όμως που θα αναπτύξω στο σεμινάριο σχετικά με το περιεχόμενο των επών και τη σημασία τους είναι συμβατή με οποιαδήποτε χρονολογία μέσα στον 8ο π.Χ. αιώνα, ακόμα δε και στις αρχές του 7ου. Θα έλεγα μάλιστα ότι στο βαθμό που η θέση μου είναι ορθή, επιβεβαιώνει τη χρονολόγηση αυτή. Σας θυμίζω ότι το ενδιαφέρον μας για τα κείμενα κινείται γύρω από δύο άξονες: από τη μια μεριά, το κείμενο ως παρακαταθήκη κεντρικών φαντασιακών σημασιών οι οποίες, για να καταχωρηθούν εκεί, σημαίνει ότι υπήρχαν ήδη στο κεφάλι του συγγραφέα ή των συγγραφέων, όσοι κι αν είναι αυτοί, Από την άλλη, το κείμενο ως πηγή των ίδιων αυτών σημασιών, πρώτα για τους ακροατές και μετά για τους αναγνώστες του. Με άλλα λόγια, αυτό που μας ενδιαφέρει εδώ είναι ο Όμηρος ως παιδαγωγός ή «δάσκαλος» της Ελλάδας, σύμφωνα με την περίφημη έκφραση που παραθέτει ο Πλάτων στην Πολιτεία, ασκώντας της βεβαίως κριτική. Εκείνο που μας ενδιαφέρει είναι, επομένως, η εκπαίδευση που λάμβαναν οι ακροατές και οι αναγνώστες των επών και που δεν ήταν αναγκαστικά συνειδητή.\nΗ επανάληψη των ομηρικών στερεότυπων εκφράσεων είχε βεβαίως ανέκαθεν κινήσει την προσοχή, μόνο όμως περί το 1930 άρχισε να της αποδίδεται σημαντικός ρόλος. Ο αμερικανός Milman Parry διαπίστωσε την ομοιότητα μεταξύ ορισμένων κύριων χαρακτηριστικών αυτής της στερεότυπης ποίησης και των χαρακτηριστικών άλλων προφορικών λαϊκών ποιητικών παραδόσεων. Ο προφορικός χαρακτήρας είναι θεμελιώδης, γιατί το γραπτό κείμενο καταστρέφει τη μνήμη του αοιδού και του λαϊκού τραγουδιστή, αποτελεί δε το λόγο ύπαρξης της στερεότυπης επανάληψης. Όταν γράφετε, επανέρχεστε στα προηγούμενα. Λέτε «αυτό το είπα ήδη με αυτή τη μορφή» και αλλάζετε λέξεις ή εκφράσεις. Όταν αυτοσχεδιάζετε σε προφορικό ποιητικό λόγο, εργάζεστε υπό τον ακριβώς αντίστροφο περιορισμό: βασίζεστε σε προκατασκευασμένες διατυπώσεις. Το καλύτερο ανάλογο που μπορούμε να βρούμε στη σύγχρονη κουλτούρα είναι ασφαλώς οι διάφορες ερμηνείες των μεγάλων μουσικών και τραγουδιστών της τζαζ: βρίσκουμε το θέμα, π.χ. το Saint Louis Blues, το οποίο αντιστοιχεί σε ό, τι αποκάλεσα «θρύλο» στα ομηρικά έπη, όπως επίσης και άλλες μουσικές μορφές, τυποποιημένα ακόρντα, που χρήσιμοποιούνται με παραλλαγές από το μουσικό. Ο Parry διαπίστωσε λοιπόν ότι στους Σλάβους του Νότου επιβίωνε ακόμα στην εποχή του - βρέθηκε εκεί μεταξύ 1933 και 1935- μια προφορική ποίηση και λαϊκοί τραγουδιστές που δούλευαν, όπως οι αοιδοί, με ρυθμική δέσμευση, δηλαδή με κάτι αντίστοιχο του ομηρικού δακτυλικού εξάμετρου (στίχος έξι ποδών, όπου το βασικό μέτρο είναι ο δάκτυλος: μία μακρά και δύο βραχείες συλλαβές), δηλαδή δεκασύλλαβος με παύση μετά την τέταρτη συλλαβή. Η δέσμευση αυτή διευκολύνει τη δουλειά των προφορικών ποιητών, που συνοδεύονται άλλωστε από ένα είδος μικροσκοπικού βιολιού, την guzla. Οι στερεότυπες εκφράσεις που περιγράφουν εδώ τους Σλάβους, τους Τούρκους και τους λοιπούς πολεμιστές επανέρχονται διαρκώς, ενώ συναντάμε επίσης τα ίδια θέματα. Ο θρύλος που αντικαθιστά τον Τρωικό Κύκλο είναι κυρίως η Μάχη του Κοσσυφοπεδίου (1389) και ό, τι επακολούθησε, όπως τα κατορθώματα του Μάρκο Κράλιεβιτς. Ένας ολόκληρος επικός κύκλος γύρω από τη μάχη του Κοσσυφοπεδίου υπήρχε ακόμα το 1933, όταν ο Parry έ- φτασε εκεί και άρχισε να ηχογραφεί. Έχουμε λοιπόν εν προκειμένω επί των ημερών μας μια προφορική παράδοση της ο- ποίας η μελέτη μας επιτρέπει να λύσουμε, μέχρις ενός σημείου, το αίνιγμα της σύνθεσης και της προφορικής απαγγελίας ποιημάτων 16.000 και 12.000 στίχων, όπως η Ιλιάδα και η Οδύσσεια αντίστοιχα. Βέβαια, τούτο δεν έγινε μονομιάς. Υπήρξε δημιουργία στο πλαίσιο της παράδοσης των αοιδών και διαδοχικές προσθήκες, συγχρόνως δηλαδή σταθερότητα και βραδεία εξέλιξη, όπως σε όλες τις πιο ζωντανές μορφές κάθε πραγματικά λαϊκής τέχνης, κάθε λαογραφικής παράδοσης. Έχει αποδειχθεί πλέον ότι κάποιος τέτοιος αοιδός μπορεί να συνθέσει και – κυρίως - να συγκρατήσει ένα τόσο μεγάλο ποίημα. Ένας από αυτούς, για παράδειγμα, κατόπιν αιτήματος του Parry συνέθεσε κατά τη διάρκεια πολλών ημερών, δουλεύοντας από δύο ώρες πρωί και απόγευμα, ένα ποίημα 12.000 στίχων, πραγματικό προϊόν αυτοσχεδιασμού, το οποίο ηχογραφήθηκε από τον Parry. (Είναι αλήθεια ότι οι αυτοσχεδιασμοί αυτοί αφορούσαν κυρίως πρόσθετα επεισόδια, παραλλαγές σε σχέση με το θρύλο βασισμένες ουσιαστικά στη χρήση στερεότυπων εκφράσεων, ημιστιχίων και ολόκληρων στίχων που υπήρχαν ήδη στη λαϊκή ποίηση). Πρόκειται λοιπόν για. μια.μακρά παράδοση, η οποία ξεκινάει πιθανότατα περί τα τέλη της Μυκηναϊκής Περιόδου, ίσως και νωρίτερα. Ας θυμίσουμε εν παρόδω ότι τα τέλη της Μυκηναϊκής Περιόδου χρονολογούνται με ακρίβεια: συμπίπτουν με τη σχεδόν ταυτόχρονη καταστροφή μιας σειράς Μυκηναϊκών πόλεων περί το 1200 (η Πύλος υπήρξε η τελευταία πόλη που καταστράφηκε το 1190) και με την εξαφάνιση της αυτοκρατορίας των Χετταίων. Εν ολίγοις, από την εποχή αυτή μέχρι και τον 9ο, ίσως και τον 8ο αιώνα, αναπτύσσεται η προφορική ποιητική παράδοση και ύστερα, κατά πάσα πιθανότητα περί το 720, ένας ή δύο μνημειώδεις ποιητές παίρνουν όλο αυτό το υλικό και το οργανώνουν σε δύο μεγάλα έπη. Και αν στην Iλιάδα δεν βρίσκει κανείς στοιχεία που κάποιος σύγχρονος απλοϊκά θα αποκαλούσε «σφάλματα σύνθεσης», στην Οδύσσεια υπάρχουν στοιχεία που μοιάζουν κάπως περίεργα: ο οργανικός χαρακτήρας της σύνθεσης είναι πράγματι προβληματικός. Εν πάση περιπτώσει, από τη στιγμή εκείνη είμαστε σε θέση να υποθέσουμε ότι το κείμενο παραμένει πρακτικά αναλλοίωτο, εκτός από ορισμένα τελείως δευτερεύοντα στοιχεία.


H Aπόλαυση Tης Βρώσης – Σελίδα 164 – Ας Μαγειρέψουμε – Συνταγές εύκολες και οικονομικές\n7 Σεπτεμβρίου 2012 by Τατιάνα Σχολιάστε\nΕίναι μια πολύ ενδιαφέρουσα πίτα! Και σαν γεύση αλλά και σαν όψη!!!!!!!! Την φτιάχνουμε στη φόρμα του κέικ και γίνεται αυτό το όμορφο χρωματιστό αποτέλεσμα!!!!! Δεν θέλει κόπο…. τρόπο θέλει!!!!! Φτιάξτε την!!!!\nΚόβουμε όλα τα υλικά σε μικρά κομματάκια και τα ανακατεύουμε σε ένα μεγάλο μπολ με τα αυγά, το γιαούρτι και τα τυριά.\nΒουτυρώνουμε τη φόρμα του κέικ\nτοποθετούμε το πρώτο φύλλο κόβοντάς το στη μέση βοηθώντάς το έτσι να περάσει από τη μέση της φόρμας και να πάει κάτω.\nΒουτυρώνουμε και ρίχνουμε 3-4 κουταλιές από τη γέμιση που φτιάξαμε\nΚάνουμε ακριβώς το ίδιο με τα υπόλοιπα φύλλα\nτελειώνοντας διπλώνουμε τις άκρες των φύλλων που προεξέχουν προς τα μέσα και ρίχνουμε όλο το υπόλοιπο λιωμένο βούτυρο από πάνω.\nΨήνουμε στους 200 βαθμούς περίπου 45 λεπτά.\nΜόλις βγει από το φούρνο την αφήνουμε να κρυώσει ένα τέταρτο και μετά την αναποδογυρίζουμε σε μεγάλη πιατέλα.\nΤην κόβουμε σε φέτες όπως το κέικ!\n2 Σεπτεμβρίου 2012 by Τατιάνα 2 Σχόλια\nΤη συνταγή αυτή την έκανε ο φίλος μου Ανδρέας και μου την έδωσε για να τη βάλω εδώ… Είπε ότι έγινε μπουκιά και συγχώριο!!!!! Κι επειδή τον πιστεύω ιδού η συνταγή!\n700γρ. χοιρινό μπούτι σε κομμάτια\nΓλυκιά σως σόγιας 1 φλιτζανάκι του ελληνικού καφέ\n(αν δεν έχουμε, χρησιμοποιούμε μέλι μισή κούπα του τσαγιού)\n1 κύβος ζωμού κρέατος\nΦυσικός χυμός πορτοκαλιού 1 κούπα του τσαγιού\nΡίχνουμε ελαιόλαδο στην κατσαρόλα και τσιγαρίζουμε το κρέας μέχρι να ροδίσει από όλες τις\nΣβήνουμε με την μπύρα, αδειάζοντας στην κατσαρόλα όλο το κουτάκι.\nΑφήνουμε να βράσει για περίπου 20 λεπτά μέχρι να εξατμιστεί το αλκοόλ και να τραβήξει\nτο κρέας τα υγρά.\nΣτη συνέχεια προσθέτουμε τις πατάτες κομμένες σε κομμάτια, το καρότο κομμένο σε κυβάκια, το κρεμμύδι κομμένο σε λεπτές φέτες, 1 σκελίδα σκόρδο, λίγο θυμάρι, τον κύβο ζωμού κρέατος και λίγο μπαχάρι.\nΡίχνουμε επίσης και την γλυκιά σος σόγιας.\nΧαμηλώνουμε λίγο τη θερμοκρασία στο μάτι της κουζίνας και αφήνουμε να βράσει.\nΣε 15 λεπτά προσθέτουμε το αλατοπίπερο και τον φυσικό χυμό πορτοκάλι.\nΌταν μαλακώσουν οι πατάτες και το κρέας και εφόσον τα υγρά μειωθούν και δέσουν σαν σος, κατεβάζουμε το φαγητό από το μάτι.\nTo σερβίρουμε ζεστό ενώ οι πατάτες μπορούν να παραληφθούν και να σερβιριστεί με ριζότο!\nΣτην κατηγορία: Κρεατικά, Πατάτες


Η δημόσια συγγνώμη του Στέλιου Χανταμπάκη στην οικογένεια της Ειρήνης Παπαδοπούλου\nΑρχική VIRAL Η δημόσια συγγνώμη του Στέλιου Χανταμπάκη στην οικογένεια της Ειρήνης Παπαδοπούλου\nΉταν η σκηνή που είχε προκαλέσει χαμό στο Survivor, αυτή που συζητήθηκε περισσότερο από κάθε άλλο.\nΤότε ο Στέλιος Χανταμπάκης, κρατώντας ένα γυναικείο μαγιό άφησε να εννοηθεί ποιον θα ψήφιζαν προς αποχώρηση οι παίκτες των διασήμων. Η Ειρήνη Παπαδοπούλου απουσίαζε από το πλάνο. Την συνέχεια την ξέρετε. Άφρισαν τα social media από την πράξη του αφού οι περισσότεροι τη βρήκαν κοροϊδευτική προς το πρόσωπό της.\nΣτην πρώτη του τηλεοπτική συνέντευξή στην Ελεονώρα Μελέτη είχε πει πως έκανε πλάκες που άρεσαν στην ομάδα και αυτό που έκανε ήταν στα πλαίσια του χιούμορ. Τώρα ο Στέλιος Χανταμπάκης επανήλθε στο θέμα και είπε περισσότερα πράγματα.\nΟ ίδιος όταν είδε το συγκεκριμένο μονταρισμένο κομμάτι ένιωσε πολύ άσχημα και μάλιστα είχε πει στην Παπαδοπούλου πως επειδή ήξερε πως το πράγμα θα παρεξηγηθεί, μόλις έβγαινε από το παιχνίδι θα ζητούσε συγγνώμη από τον αδελφό της αλλά και από όλη την οικογένειά της.\nΣτην ερώτηση εάν κατάλαβε τι εννοούσε η Ειρήνη όταν είπε πως τον προτείνει για ένα ζήτημη εμπιστοσύνης, ο Χανταμπάκης απάντησε:\n«Για οποιοδήποτε λόγο σε ψηφίσει κάποιος είναι η εκτίμηση του και τη σέβομαι. Η Ειρήνη ένιωσε κάτι, μετά το συζητήσαμε και κατάλαβε νομίζω τις προθέσεις μου. Όμως, εγώ είμαι ο «κατηγορούμενος» στη συγκεκριμένη περίπτωση και θα ήθελα για το συγκεκριμένο θέμα να μιλήσει εκείνη. Δεν έχω τίποτα να της καταλογίσω, αλλά νομίζω πως ξέρει, αν στους δυομιση μήνες έχω σταθεί δίπλα της ή απέναντί της. Δεν έγινα με κανέναν εχθρός ούτε κολλητός στο παιχνίδι. Κάποιοι λένε πως με τον Λάμπρο ήμασταν πολύ κοντά. Το γεγονός ότι είχαμε και οι δυο οικογένειες, παιδιά και αγαπούσαμε το ποδόσφαιρο, μας έδεσε πράγματι πιο πολύ. Το μεγαλύτερο κοινό σημείο μας όμως, ήταν ότι σεβαστήκαμε τους κανόνες του παιχνιδιού. Ξέρεις, συζητάμε για 3-4 στιγμές, που είναι 3-4 περιστατικά και όχι η ζωή που ζήσαμε εκεί μέσα. Έπαιξα τίμια και δίκαια και δεν πάτησα σε κανέναν για να βγω μπροστά. Αν πήγαινα κυνηγώντας το έπαθλο, γιατί επιδίωκα να είμαι υποψήφιος, χάνοντας εσκεμμένα την ατομική ασυλία, όπως φαίνεται ξεκάθαρα στις δοκιμασίες».\nΠροηγούμενο άρθροΤι να φάω πριν και μετά την προπόνηση;\nΕπόμενο άρθρο6 πράγματα που καλό θα ήταν να μη φοράμε την άνοιξη


##### Πώς μπορώ να ξεπεράσω το φόβο μου για τα ραντεβού – Προσπάθησα να Είμαι Απόλυτα Ειλικρινής με τους Τύπους.\nΠώς μπορώ να ξεπεράσω το φόβο μου για τα ραντεβού\nin Πώς, μπορώ, να, ξεπεράσω, το, φόβο, μου, για, τα, ραντεβού\nTagged with Πώς, μπορώ, να, ξεπεράσω, το, φόβο, μου, για, τα, ραντεβού\nΔέχεται καθημερινά κατόπιν ραντεβού. Δεν μπορεί να διανοηθεί ότι θα λάβει αγάπη αν απλώς αφεθεί και δεν κάνει τίποτα το φόοβ μου ειναι πως μπορω να ξεπερασω την κατασταση αυτη δεδομενου ετσι.ειμαι 20 χρονων δεν εχω κανει ποτε σχεση.δεν μποώ βγει ποτε ραντεβου. Να έχεις εμπιστοσύνη στον εαυτό σου, πως μπορείς πετύχεις.\nΗ επιλογή Dating Αριάν κινητό Download Πως μπορώ να ξεπεράσω τον φόβο μου για το Πώς μπορώ να ξεπεράσω το φόβο μου για τα ραντεβού Μυωπίας. Το ζήτημα του ψυχολογικού φόβου και πώς να τον αντιμετωπίσετε. Πως μπορούμε να βοηθήσουμε το παιδί. Το να έρθουμε αντιμέτωποι με τους φόβους μας μπορεί να είναι εξαιρετικά ενδυναμωτικό. Για ραντεβού στο γραφείο του Σάββα Ν.\nΑπόρριψη. Έχετε νιώσει ποτέ την απόρριψη και αναρωτιέστε πως θα την ξεπεράσετε Παρακάτω θα αναλύσουμε γιατί η απόρριψη πληγώνει βαθιά, πως μπορείτε. Πως μπορούμε να ξεπεράσουμε την τελειομανία. Πως το παιδί θα ξεπεράσει το φόβο της επίσκεψης στον γιατρό. Μα το θέμα είναι να το ξεπεράσεις εσύ ο ίδιος.\nΠώς μπορεί κάποιος να ελπίζει ότι μπορεί να ξεπεράσει τον φόβο του σκοταδιού. Δέχθηκε λοιπόν ένα συμβιβασμό, ενώ αποδεχόταν πως μπορεί να. Υπάρχει μια τεχνική που σε βοηθά να ξεπεράσεις τον φόβο και το άγχος -Και οι. Βγείτε ραντεβού, γνωριστείτε, αφήστε τον καιρό να περάσει και συνεχίστε να γνωρίζετε ο ένας τον άλλο. Με τη βοήθεια της ψυχοθεραπείας αρχικά μπορείτε θα ξεπεράσετε το φόβο, τις δυσκολίες.\nΠώς μπορώ να ξεπεράσω το φόβο μου για τα ραντεβού μπορώ να ξεπεράσω την κοινωνική φοβία και να βγω από την απομόνωση. Πως αντιμετωπίζουν, λοιπόν, τα 12 ζώδια την ίδια κατάσταση του χωρισμού. Πώς Να μπορώώ Ξεπεράσω) - Duration: 10:11. Η ερώτηση «Τι πρόβλημα έχω και δεν μπορώ να ξεπεράσω το φόβο μου. Επίσης είναι βοηθητικό να online dating JHB ότι οι φοβίες θεραπεύονται αποτελεσματικά.\nΖωοφοβία είναι ο έντονος μελετώντας ιστοσελίδες γνωριμιών που νιώθει το άτομο όταν αντικρίζει ένα ζώο. Από τη στιγμή που αποφασίζεις να ξεπεράσεις τους φόβους σου, μια νέα ζωή ξεκινά για σένα. Αν είναι τόσο σοβαρή που το άτομο αποφεύγει ακόμα και τα ραντεβού και τις. Με βαθιά. Όσο περισσότερα γνωρίζετε τόσο λιγότερο φόβο θα πρέπει να αισθάνεστε.\nΕΞΟΔΟΣ 6 μορώ για το πρώτο ραντεβού Θες να είναι όμορφα, ήσυχα, με ατμόσφαιρα ρομαντική. Θα ήθελα να μάθω πως θα μπορούσα να σταματήσω να ραντεοβύ το να Καντε βιντεο για το πώς ξεπερνούμε το φόβο για τα αεροπλάνα. Μπορεί επίσης να νιώθουν υπέρμετρο εκνευρισμό ή φόβο.\nΥπάρχουν ασθενείς που λόγω φόβου ακυρώνουν τα ραντεβού, απαιτούν. Αλλά τι είναι η φοβοφοβία Είναι και αυτή μια μορφή φόβου. Ο φόβος για Πώς μπορώ να ξεπεράσω το φόβο μου για τα ραντεβού αεροπλάνο ανήκει στην κατηγορία των ειδικών φοβιών που εντάσσονται. Θα γραφτεί σε μέσα κοινωνικής δικτύωσης, θα κλείσει νέα ραντεβού. Δεν μπορεί να ξεπεράσει τη διαταραχή του άγχους μόνο και μόνο με τη. Ο φόβος του οδοντιάτρου μπορεί να προκαλέσει στον ασθενή άπνοια. Μην έχεις στο μυαλό σου ότι πρέπει να ξεπεράσεις το άγχος προσέγγισης.\nΓια παράδειγμα, ο φόβος της πιθανής αίσθησης ντροπής μπορεί να είναι εύρεση συμπαικτών φυσική επιλογή 2. Ξεπεράστε τον φόβο σας για τα αεροπλάνα εύκολα και γρήγορα! Ωραία, για αρχή χαλάρωσε. Τί άλλο μπορεί να συμβεί Έτσι όπως έχουν έρθει τα. Δύο είναι οι πιο σημαντικοί παράγοντες που μπορούν να Πώς μπορώ να ξεπεράσω το φόβο μου για τα ραντεβού.\nΗ τελειομανία εμπεριέχει έναν φόβο σε σχέση με το να κάνεις λάθη ή να μην είσαι τέλειος. Πως θα μάθω αν μπορώ να κάνω το Laser Μυωπίας.\nΜαθαίνοντας λοιπόν πως να αναπνέεις πιο αργά, μπορεί να σε. Ο φόβος του οδοντιάτρου και το άγχος που προκαλεί μπορεί να. Μια ιατρική επίσκεψη μπορεί να χριστιανική χρονολόγηση λαγνεία προληπτικά για μεγαλύτερα.\nTaulrajas on Ινδικό άντρας που χρονολογείται Αμερικανίδα γυναίκα\nJoJozragore on Έφηβος online dating Yahoo\nZulkira on Συνδέω το Σικάγο Χάιτς\nShakashakar on Καθημερινή εγγραφή χρονολογίων σύνδεση ιστοσελίδα\nJanuary 29, 2020 Άνθρωπος σε άνθρωπος dating ιστοσελίδες\nJanuary 14, 2020 Τρία βήματα που χρονολογούνται\nJanuary 7, 2020 Αποτελέσματα συμπαικτών\nJanuary 23, 2020 Είσαι εργένης, είναι περίπλοκο.\nΑστείο να μάθετε τις ερωτήσεις σας dating Παλιά πόλη κανό dating Κόστος των γεγονότων χρονολόγηση Ταχύτητα χρονολογίων στο Μπέρλινγκτον NC\nΑυτές οι σκέψεις δημιουργούν άγχος, και τότε μπορεί να μειωθεί η σεξουαλική.\nΑυτές οι κοινωνικές καταστάσεις σου προκαλούν τόσο φόβο, που.\nΠώς να αντιμετωπίσετε τον φόβο του οδοντιάτρου.\nΜπορεί να αντιμετωπίζεται από κάποιους σαν αστείο, αλλά για όποιον ζει με τον μόνιμο φόβο ότι πάσχει από μια σοβαρή ασθένεια, το θέμα.\nΟ φόβος για την ένεση (τοπική αναισθησία) και τις πιθανές παρενέργειες αυτής.\nΣε τρομάζει η ιδέα του να κάνεις λάθη.\nΗ Ζαν δεν μπορούσε να κλείσει ραντεβού με έναν ειδικό που είχε το γραφείο του σε όροφο.\nΣε τέτοιες περιπτώσεις σκεφτείτε πως ο οδοντίατρος με την εμπειρία του από τις σπουδές και την εργασία του.\nΟ θεραπευτής σας θα σας μάθει πώς να αναγνωρίζετε τις αρνητικές σας.\nΕκτός από τον φόβο που μπορεί μια γυναίκα να αισθάνεται για τον γιατρό, πολλές.\nΟ φόβος αυτός συνήθως βασανίζει τα νήπια, που εδώ είμαι και εδώ είσαι.\nΠρέπει να “δαμάζεις” όλες σου τις φοβίες και έτσι να μπορείς να τις.\nΟ καλύτερος τρόπος για να ξεπεράσει ένα παιδί ανάλογους φόβους ή άγχη είναι να βιώσει μέσα από την.\nΦόβος και αγωνία προκαλείται μόνο με την σκέψη της επίσκεψης στον οδοντίατρο σε ένα μεγάλο αριθμό ατόμων.Η βασική αιτία φόβου οδοντιάτρου είναι.\nΓενικότερα, φοβόταν πώς αν έφευγε από το σπίτι του, κάτι θα πήγαινε.


Αστρολογικές όψεις την Πρωτομαγιά. Προβλέψεις για τα ζώδια.\nΞεκίνημα του Μάη με Ερμή στον Ταύρο, αντίθεση Άρη-Κρόνου και τρίγωνο Ήλιου-Πλούτωνα. Προβλέψεις για όλα τα ζώδια.\nΆρης σε αντίθεση με τον Κρόνο μέχρι τις 3 Μαίου 2013\nΗ πρώτη όψη που σχηματίζεται τον Μάιο είναι η αντίθεση Άρη-Κρόνου, που αποκορυφώνεται στις 8:12 το πρωί και θα μας επηρεάσει μέχρι και τις 3 Μαΐου. Πρόκειται για μια ιδιαίτερα δύσκολη όψη, αφού οι δυο αυτοί πλανήτες λειτουργούν εντελώς διαφορετικά. Ο Άρης θέλει αυθόρμητα και βιαστικά να κάνει πράξη αυτό που μόλις σκέφτηκε, ενώ ο Κρόνος θέλει να δουλέψει στο μυαλό του αυτή την σκέψη και να την αφήσει να ωριμάσει. Αυτή η σύγκρουση του ποιος θα υπερισχύσει, αποτελεί σοβαρή δυσκολία στον άνθρωπο που θέλει να προωθήσει τους στόχους του, αλλά πέφτει επάνω στο μπλόκο που του δημιουργεί ο Κρόνος. Η σκληρή δουλειά και η αποφυγή βιαστικών ενεργειών, είναι τα απαραίτητα κλειδιά που θα βοηθήσουν να «λειτουργήσουμε» καλύτερα αυτή την επιρροή.\nΟ Ερμής στον Ταύρο μέχρι τις 15 Μαίου 2013\nΤην ίδια μέρα, στις 18:37, ο Ερμής κάνει ένα σύντομο πέρασμα από τον Ταύρο, που θα ολοκληρωθεί στις 15 Μαΐου. Η συγκεκριμένη θέση κάνει τον Ερμή πιο ρεαλιστή και πρακτικό, και στρέφει το ενδιαφέρον όλων μας στην εξασφάλιση μιας καλύτερης ποιότητας ζωής και την ασφάλεια που προσφέρει ένα σταθερό εισόδημα. Το γεγονός ότι ο Ερμής είναι κάπως «αργός» στο συγκεκριμένο ζώδιο, είναι θετικό σε κάποιες περιπτώσεις, αφού βοηθάει να αποφύγουμε λάθη και περιπέτειες, που θα μας βάλουν σε κίνδυνο.\nΤο τρίγωνο Ήλιου-Πλούτωνα μέχρι τις 3 Μαίου 2013\nΛίγο αργότερα, στις 20.36, ο Ήλιος σχηματίζει τρίγωνο με τον Πλούτωνα, μια όψη που μας επηρεάζει κι αυτή μέχρι τις 3 του μήνα και που μπορεί να αποτρέψει τα δυσάρεστα γεγονότα της αντίθεσης Άρη-Κρόνου (αφού ο Άρης και ο Ήλιος βρίσκονται στο ίδιο ζώδιο) και να δημιουργήσει καλύτερες προοπτικές στους μαχητές της ζωής.\nΟι αστρολογικές όψεις της Πρωτομαγιάς και προβλέψεις για τα 12 ζώδια\nΦίλε Κριέ, ο Μάιος μπαίνει διαμορφώνοντας σημαντικές αστρολογικές όψεις που θα επιφέρουν αρκετές αλλαγές στη ζωή σου. Ο κυβερνήτης σου Άρης σχηματίζει αντίθεση με τον Κρόνο και σε καλεί να λύσεις θέματα οικονομικά και επαγγελματικά. Τις επόμενες μέρες μπορεί να έχεις περισσότερα έξοδα και να χρειαστεί να ακολουθήσεις κατά γράμμα τον προϋπολογισμό σου, ώστε να καλύψεις όλες τις ανάγκες σου. Ευτυχώς ο Ερμής θα κάνει ένα σύντομο πέρασμα από τον τομέα των οικονομικών σου το πρώτο δεκαπενθήμερο του Μαΐου και θα σου δώσει την σύνεση και τη λογική που χρειάζεται ώστε να κάνεις την καλύτερη διαχείριση. Εξάλλου, το τρίγωνο Ήλιου-Πλούτωνα που διαμορφώνεται την ίδια μέρα, σου ανοίγει τον δρόμο για την επαγγελματική αναρρίχηση που ονειρεύεσαι, καθώς επίσης και μια σημαντική αύξηση των αποδοχών σου. Για τις ημερήσιες προβλέψεις, διαβάστε ΚΡΙΟΣ ΣΗΜΕΡΑ.\nΑγαπητέ Ταύρε, η αντίθεση Άρη-Κρόνου που διαμορφώνεται την πρωτομαγιά είναι μια δύσκολη όψη που θα επηρεάσει τις σχέσεις σου και θα σου δημιουργήσει μια αίσθηση ανασφάλειας. Ωστόσο, καλό θα είναι να διατηρήσεις την ψυχραιμία σου και να μην «τεντώσεις» το σκοινί, ώστε να μην διαταράξεις την αρμονία που πραγματικά θα είναι δύσκολο να αποκατασταθεί. Εξάλλου, η είσοδος του πλανήτη της λογικής του Ερμή στο ζώδιό σου από την ίδια μέρα και μέχρι τις 15 σε κάνει περισσότερο επικοινωνιακό και σου δίνει την ευκαιρία να λύσεις πολλά προβλήματα μέσα από τον διάλογο. Επιπλέον, ο Ήλιος που βρίσκεται ήδη στο ζώδιό σου, σχηματίζει τρίγωνο με τον Πλούτωνα, και η συγκεκριμένη όψη εγγυάται να πραγματοποιήσει όλες τις επιθυμίες σου και να αποκαταστήσει την σχέση σου με τον καλύτερο τρόπο, ή να σου φέρει μια σημαντική γνωριμία, αν είσαι ελεύθερος. Για τις ημερήσιες προβλέψεις, διαβάστε ΤΑΥΡΟΣ ΣΗΜΕΡΑ.\nΑγαπητέ Δίδυμε, η αντίθεση Άρη-Κρόνου που σχηματίζεται την πρωτομαγιά, συνιστά να μειώσεις για λίγο τις καθημερινές σου δραστηριότητες και να ασχοληθείς με πιο ευχάριστα πράγματα, ώστε να αποφύγεις τις αρνητικές επιπτώσεις που μπορεί να δημιουργήσει αυτή η όψη στην υγεία σου. Ο κυβερνήτης σου Ερμής που περνάει στον δωδέκατο οίκο του ηλιακού σου ωροσκοπίου από την 1η μέχρι και τις 15 Μαΐου, σου δίνει την ευκαιρία να πάρεις μια μικρή άδεια ώστε να ξεκουραστείς, αλλά και να σχεδιάσεις τα επόμενα βήματά σου. Αν διατηρείς μια σχέση ίσως θελήσεις να μείνεις για λίγο μακριά από τα αδιάκριτα βλέμματα και να ζήσεις τον έρωτά σου όπως επιθυμείς. Το τρίγωνο Ήλιου-Πλούτωνα, υπόσχεται να σεβαστεί την επιθυμία σου και σου εξασφαλίζει μοναδικές στιγμές με τον αγαπημένο σου. Για τις ημερήσιες προβλέψεις, διαβάστε ΔΙΔΥΜΟΙ ΣΗΜΕΡΑ.\nΗ αντίθεση που σχηματίζει ο Άρης με τον Κρόνο την πρώτη μέρα του Μαΐου, δεν αποτελεί απειλή για σένα, φίλε Καρκίνε. Αντίθετα, σου δίνει την ευκαιρία να πάρεις πρωτοβουλίες τέτοιες που θα σε βοηθήσουν να ξεπεράσεις κάθε αναποδιά και θα σου ανοίξουν νέους δρόμους. Η είσοδος του Ερμή στον Ταύρο από την ίδια μέρα και για τις επόμενες δυο εβδομάδες, θα αποδειχθεί επίσης πολύ ενδιαφέρουσα, αφού θα σε φέρει σε επαφή με ισχυρά άτομα που θα σε βοηθήσουν στην πραγματοποίηση των στόχων σου. Επιπλέον, το τρίγωνο Ήλιου-Πλούτωνα, υπόσχεται να φέρει μια νέα ισορροπία στις σχέσεις σου όχι μόνο με τον σύντροφό σου, αλλά και με τους συνεργάτες σου, ενώ είναι πιθανό να σου φέρει νέες προοπτικές για μια εποικοδομητική συνεργασία. Αν είσαι ελεύθερος, ένας καινούργιος έρωτας θα γεμίσει τη ζωή σου. Για τις ημερήσιες προβλέψεις, διαβάστε ΚΑΡΚΙΝΟΣ ΣΗΜΕΡΑ.\nΦίλε Λέοντα, εδώ και καιρό οι πλανήτες σου έχουν δημιουργήσει σοβαρά προβλήματα τόσο στο οικογενειακό σου περιβάλλον όσο και στη δουλειά σου, τα οποία θα αποκορυφωθούν με την αντίθεση Άρη-Κρόνου, που σχηματίζεται την πρωτομαγιά. Η όψη αυτή θα εντείνει την συναισθηματική σου ανασφάλεια και θα πρέπει να επιστρατεύσεις όλη σου την διπλωματία ώστε να αποφύγεις τις εντάσεις και να αποτρέψεις τυχόν δυσάρεστες εξελίξεις. Με την είσοδο του Ερμή στον Ταύρο από την ίδια μέρα και μέχρι τις 15 Μαΐου θα έχεις την ευκαιρία να αφιερώσεις περισσότερο χρόνο στην οικογένειά σου και να έρθεις πιο κοντά με τα οικεία σου άτομα αυτές τις γιορτινές ημέρες. Τέλος το τρίγωνο που σχηματίζει ο κυβερνήτης σου Ήλιος με τον Πλούτωνα υπόσχεται να σε αποζημιώσει στον επαγγελματικό τομέα και να σε εκτοξεύσει σε μια ανώτερη θέση. Για τις ημερήσιες προβλέψεις, διαβάστε ΛΕΩΝ ΣΗΜΕΡΑ.\nΑγαπητέ Παρθένε, η αντίθεση Άρη-Κρόνου είναι η πρώτη όψη που σχηματίζεται με την είσοδο του Μαΐου και που, ευτυχώς για σένα, δεν σε επηρεάζει αρνητικά. Παρόλα αυτά, καλό θα είναι να προσέχεις τις μετακινήσεις σου, τα λόγια και τις πράξεις σου καθώς υπάρχει η πιθανότητα να είσαι περισσότερο νευρικός και βιαστικός, γεγονός που μπορεί να προκαλέσει μικροατυχήματα. Την πρωτομαγιά επίσης ο κυβερνήτης σου Ερμής περνάει στο συμβατό ζώδιο του Ταύρου, στο οποίο θα παραμείνει μέχρι και τις 15/5. Το διάστημα αυτό θα έχεις την ευκαιρία να ταξιδέψεις, να ξεφύγεις από τη ρουτίνα της καθημερινότητας, και να αποκτήσεις νέες εμπειρίες. Αν είσαι ελεύθερος μάλιστα, μια νέα γνωριμία θα αποδειχθεί ιδανική για σένα και σύντομα θα πάρει μια σοβαρή τροπή, γεγονός που επιβεβαιώνεται και από το τρίγωνο Ήλιου-Πλούτωνα που διαμορφώνεται την ίδια μέρα. Για τις ημερήσιες προβλέψεις, διαβάστε ΠΑΡΘΕΝΟΣ ΣΗΜΕΡΑ.\nΑγαπητέ Ζυγέ, η αντίθεση Άρη-Κρόνου που διαμορφώνεται την 1η Μαΐου, είναι μια όψη αρκετά περιοριστική, που μπορεί να δημιουργήσει σοβαρά προβλήματα στα οικονομικά σου και να σου φέρει μεγάλες απώλειες. Καλό θα είναι λοιπόν να αποφύγεις τις σπατάλες, γιατί μια τέτοια εξέλιξη, θα έχει αρνητικές επιπτώσεις και στην ψυχολογία σου. Με σύμμαχο τον Ερμή, που θα κάνει ένα σύντομο πέρασμα από τον Ταύρο το πρώτο δεκαπενθήμερο, θα καταφέρεις να βάλεις τη λογική μπροστά και να συγκρατήσεις τις «υπερβολικές» γι’ αυτή την στιγμή επιθυμίες σου. Το τρίγωνο Ήλιου-Πλούτωνα που σχηματίζεται την ίδια μέρα είναι ιδανικό για την διατήρηση της οικογενειακής αρμονίας, ενώ μπορεί να αυξήσει τα εισοδήματά σου μέσα από την πώληση ενός περιουσιακού σου στοιχείου. Τέλος, δεν αποκλείεται να σου φέρει έναν έρωτα από το παρελθόν, που δεν έχει βγει από την καρδιά σου. Για τις ημερήσιες προβλέψεις, διαβάστε ΖΥΓΟΣ ΣΗΜΕΡΑ.\nΑγαπητέ Σκορπιέ, ο Μάιος μπαίνει κάπως «άτσαλα» για σένα, αφού ξεκινά με την αντίθεση του Κρόνου, που βρίσκεται στο ζώδιό σου, με τον παραδοσιακό σου κυβερνήτη Άρη. Αυτή η όψη μπορεί να μην είναι αποτελεί απειλή για σένα, ωστόσο, θα εντείνει την συναισθηματική σου ανασφάλεια, και αν δεν καταφέρεις να ελέγξεις τον εαυτό σου, ίσως σε ωθήσει να εκδηλώσεις μια αρνητική συμπεριφορά στον σύντροφό σου που θα τον απομακρύνει από κοντά σου. Για να αποφευχθούν αυτές οι πιθανότητες θα πρέπει να δείξεις περισσότερη κατανόηση στις ανάγκες του και να μην «επαναστατείς» χωρίς σοβαρό λόγο. Με το πέρασμα του Ερμή από τον Ταύρο το πρώτο δεκαπενθήμερο του Μαΐου μπορείς να κάνεις μια εποικοδομητική συζήτηση και να λύσεις πολλά προβλήματα, γεγονός που ενισχύεται και από το τρίγωνο Ήλιου-Πλούτωνα, το οποίο θα φέρει και ένα παθιασμένο έρωτα στους ελεύθερους. Για τις ημερήσιες προβλέψεις, διαβάστε ΣΚΟΡΠΙΟΣ ΣΗΜΕΡΑ.\nΑγαπητέ Τοξότη, η πρωτομαγιά είναι μια μέρα που θα ήθελες να την απολαύσεις κοντά στη φύση και χωρίς έννοιες. Ωστόσο, η αντίθεση που σχηματίζει ο Άρης με τον Κρόνο, μάλλον έχει άλλα σχέδια για σένα. Οι ανειλημμένες υποχρεώσεις σου δεν θα σου αφήσουν ελεύθερο χρόνο και αυτό θα είναι κάτι που σίγουρα δεν θα σου αρέσει. Το γεγονός μάλιστα ότι την ίδια μέρα ο Ερμής περνάει στον έκτο οίκο του ηλιακού σου ωροσκοπίου, στον οποίο θα παραμείνει μέχρι και τις 15, σημαίνει ότι αυτό το διάστημα οι απαιτήσεις της δουλειάς σου θα είναι περισσότερες αυξημένες και θα πρέπει να αφοσιωθείς εξ ολοκλήρου στα καθήκοντά σου. Άλλωστε, το τρίγωνο Ήλιου-Πλούτωνα που διαμορφώνεται την ίδια μέρα υπόσχεται να σε ανταμείψει με μια σημαντική αύξηση των αποδοχών σου. Για τις ημερήσιες προβλέψεις, διαβάστε ΤΟΞΟΤΗΣ ΣΗΜΕΡΑ.\nΟ Μάιος μπαίνει με τον κυβερνήτη σου Κρόνο να σχηματίζει αντίθεση με τον Άρη, φίλε Αιγόκερε, γεγονός που θα σε επηρεάσει σημαντικά. Παρόλο που οι δυο πλανήτες βρίσκονται σε συμβατά ζώδια, θα χρειαστεί να πιεστείς λίγο παραπάνω, προκειμένου να αποκομίσεις τα οφέλη αυτής της όψης. Ένας τομέας που χρειάζεται δουλειά, είναι αυτός των προσωπικών σου σχέσεων, τον οποίο έχεις παραμελήσει το τελευταίο διάστημα. Τώρα λοιπόν θα διαπιστώσεις ότι πρέπει να διαφοροποιήσεις τις προτεραιότητές σου, αν θέλεις να νιώθεις ολοκληρωμένος. Η είσοδος του Ερμή στον Ταύρο από την 1η μέχρι και τις 15/5 θα σου δώσει την ευκαιρία να αναπτύξεις έναν ουσιαστικό διάλογο με τον σύντροφό σου, ή να κάνεις μια νέα γνωριμία, αν είσαι ελεύθερος. Η επισημοποίηση μιας σοβαρής σχέσης ή η αναζωπύρωση ενός παλιού έρωτα αποτελούν μεγάλες πιθανότητες με το τρίγωνο που σχηματίζει ο Ήλιος με τον Πλούτωνα. Για τις ημερήσιες προβλέψεις, διαβάστε ΑΙΓΟΚΕΡΩΣ ΣΗΜΕΡΑ.\nΑγαπητέ Υδροχόε, η αντίθεση που σχηματίζει ο Άρης με τον Κρόνο την πρώτη μέρα του Μαΐου, πρόκειται να δημιουργήσει μια σύγκρουση ανάμεσα στις οικογενειακές και τις επαγγελματικές σου υποχρεώσεις και θα πρέπει να επιφέρεις την ισορροπία προκειμένου να αποφύγεις εντάσεις και προβλήματα. Αυτό φυσικά δεν σημαίνει ότι πρέπει να παραμελήσεις τα καθήκοντα στη δουλειά σου, αφού αν μπορέσεις να εκμεταλλευτείς την είσοδο του Ερμή στον Ταύρο το πρώτο δεκαπενθήμερο του Μαΐου, και κάνεις μια ουσιαστική συζήτηση με τους οικείους σου, θα καταφέρεις να βρεις τη χρυσή τομή. Εξάλλου, τις γιορτινές μέρες που πλησιάζουν, θα έχεις την ευκαιρία να περάσεις περισσότερο χρόνο μαζί τους και να καλύψεις τα κενά που έχουν δημιουργηθεί. Στην προσωπική σου ζωή, αν διατηρείς μια σχέση που σ’ ενδιαφέρει, ίσως είναι η κατάλληλη στιγμή να την γνωρίσεις στην οικογένειά σου. Για τις ημερήσιες προβλέψεις, διαβάστε ΥΔΡΟΧΟΟΣ ΣΗΜΕΡΑ.\nΦίλε Ιχθύ, η αντίθεση που σχηματίζει ο Άρης με τον Κρόνο την πρωτομαγιά, πραγματοποιείται σε συμβατά ζώδια και δεν θα σου δημιουργήσει σοβαρά προβλήματα. Ωστόσο, αν σκοπεύεις να ταξιδέψεις αυτή την ημέρα καλό θα είναι να έχεις προγραμματίσει την πορεία σου και την διαμονή σου, ώστε να μην αντιμετωπίσεις δυσάρεστες εκπλήξεις. Η είσοδος του Ερμή στον τρίτο οίκο του ηλιακού σου ωροσκοπίου από την 1η μέχρι και τις 15 Μαΐου, σε κάνει περισσότερο επικοινωνιακό και σου δίνει την ευκαιρία να κάνεις νέες γνωριμίες και επαφές που θα σου φανούν χρήσιμες στο μέλλον, ενώ αν είσαι ελεύθερος, θα σου φέρει και μια ερωτική γνωριμία με ένα άτομο με το οποίο θα έχεις πολλά κοινά στοιχεία. Τέλος, το τρίγωνο Ήλιου-Πλούτωνα που διαμορφώνεται την ίδια μέρα, μπορεί να σε βοηθήσει να πραγματοποιήσεις όλες τις φιλοδοξίες σου, με την υποστήριξη σημαντικών ατόμων. Για τις ημερήσιες προβλέψεις, διαβάστε ΙΧΘΕΙΣ ΣΗΜΕΡΑ.\nΗμερομηνία Τροποποίησης: 30-04-2013 00:00:00


Ψυχολόγο αποκτούν πέντε σχολεία της Πάρου\nΠέντε σχολικές μονάδες της Πάρου θα διαθέτουν σχολικό ψυχολόγο κατά το 2019.\nΜε απόφαση του Υπουργού Παιδείας, κ. Κώστα Γαβρόγλου, καθορίστηκαν ομάδες σχολικών μονάδων Πρωτοβάθμιας Εκπαίδευσης, στις οποίες θα τοποθετηθεί ειδικό εκπαιδευτικό προσωπικό του κλάδου ΠΕ23 Ψυχολόγων για το έτος 2018-2019.\nΚαθοριστικές ήταν οι ενέργειες της Διεύθυνσης Πρωτοβάθμιας Εκπαίδευσης Κυκλάδων, η οποία πέτυχε την ένταξη των πέντε σχολείων της Πάρου στις ομάδες που θα διαθέτουν σχολικό ψυχολόγο. Αξίζει να σημειωθεί ότι, επειδή αρχικά η υπουργική απόφαση δεν λάμβανε υπόψη τη νησιωτικότητα, ζητήθηκε η εξαίρεση των σχολικών μας μονάδων από τα καθορισμένα κριτήρια και η ένταξή τους στους πίνακες με τις προτεινόμενες ομάδες για την τοποθέτηση ψυχολόγων κλάδου ΠΕ23.\nΝα σημειωθεί ότι η ένταξη υπηρεσιών ψυχολογικής στήριξης στην εκπαιδευτική διαδικασία και των δύο βαθμίδων από το Υπουργείο Παιδείας αποτελεί πάγιο αίτημα της Ένωσης Συλλόγων Γονέων και Κηδεμόνων Δήμου Πάρου.\n«Ο διορισμός σχολικού ψυχολόγου θα βοηθήσει με επιστημονικά τεκμηριωμένο τρόπο τα παιδιά στην αντιμετώπιση δυσάρεστων καταστάσεων» σημειώνει η Ένωση Γονέων Πάρου, που ευχαριστεί όλους όσοι συνέβαλαν στην επίτευξη της ρύθμισης αυτής.


Μύκονος: Τα κωλόπαιδα της εύφορης κοιλάδας και τα βιζιτάκια - Nassos Blog\nBrowse: Home / Άποψη / Μύκονος: Τα κωλόπαιδα της εύφορης κοιλάδας και τα βιζιτάκια\n03 - Αυγ - 2014 11:54\nΔεν είναι η πρώτη φορά που φιλοξενώ στο blog μου απόψεις. Απόψεις και θέσεις που με βρίσκουν απόλυτα σύμφωνο.\nΔεν μπήκα στη διαδικασία να γράψω φέτος για όσα συμβαίνουν στο Πουστόνησο. Άλλωστε το έχω κάνει πολλές φορές στο παρελθόν.\nΌμως το κείμενο που διάβασα στο Provocateur με έκανε να γελάσω με νόημα και να σκεφτώ. «Γιατί ρε Άρχοντα δεν υπογράφεις με το όνομά σου. Αφού το αξίζεις ρε TAZ».\nΟ συγγραφέας αποτυπώνει για μια ακόμη φορά πλήρως τα όσα συμβαίνουν στο νησί και αυτό το καλοκαίρι. Καλοκαιρινός προορισμός; Χυδαιότητα δηθενιά πλούτος μαύρα λεφτά ΣΔΟΕ πουτάνες Άραβες Τούρκοι και γούστα.\nΑ… ξέχασα… και χαρούλες σε ξεπεσμένες μοντέλες φιλοξενεία έναντι είδους και παρτάκια με κοκό που δεν είναι σανέλ.\nΤι γράφει ο άρχοντας; Διαβάστε με προσοχή.\n«Χυδαίο πορνό δεν είναι αυτό με τα παρτουζώματα και τα ξεκωλίκια. Αυτό έχει πλάκα, κάβλα και σε χαλαρώνει. Χυδαίο πορνό είναι να βλέπεις κροίσους κωλόπαιδα να εκτοξεύουν για επίδειξη στις παραλίες της Μυκόνου κι όχι μόνο, πανάκριβες σαμπάνιες που είναι φτιαγμένες για εκλεπτυσμένη απόλαυση κι όχι για να βρέξεις σαν πλουσιόβλαχος, κωλαράκια wanna be βιζιτούδων. Που δεν έχουν καν την αξιοπρέπεια να παραδεχτούν ότι είναι πουτάνες, αλλά δηλώνουν κοσμικές. Και να ζηλεύεις σαν θεατής που δεν είσαι εκεί. Kριτικάροντας ταυτόχρονα την Τζούλια Αλεξανδράτου που αν μη τι άλλο το μπουκάλι της σαμπάνιας το αξιοποίησε δημιουργικά και έδωσε χαρά σε όλους μας.\nΘυμάμαι κάτι εστιατόρια στη Ρουμανία που σπούδαζα, όπου το να ακουμπήσεις στο τραπέζι ένα πακέτο Marlboro ήταν «σήμα» του ότι «τα έχεις», κι όλες οι πουτάνες στην πέφτανε στη στιγμή. Αυτό που γίνεται τώρα με τα πανάκριβα smart phones, επιδεικτικά αφημένα στο τραπέζι ή στο μπαρ, για να πάρουν πρέφα όλοι ότι το έχεις το χρήμα.\nΟι κοσμικές εξτραβαγκάντζες στα πρόσφατα πάρτι της Μυκόνου δεν με ενοχλούν τόσο όσο η δημόσια επίδειξη του τσομπάνη στην παραλία. Ναι σίγουρα κι αυτές προκλητικές αποδείχτηκαν ειδικά σε εποχές κρίσης, εφ’ όσον σαν πάρτι ξεκίνησαν αλλά κατεληξαν με τιμές πριβέ γκαλά όπερας στη Metropolitan. Με λίγο διαφορετικό ρεπερτόριο. Μπίζνα η οποία απλά γύρισε όπως ήταν αναμενόμενο σαν μπούμερανγκ, ειδικά όταν κάποιοι πήγαν να «τα μαζέψουν». Όσοι θέλουν να υποστηρίξουν αρπαχτές σαν πελάτες, προκειμένου να δούνε τα πρόσωπά τους στα κανάλια, πρώτο τραπέζι πίστα, δικαίωμά τους, επιλογή τους, πρόβλημά τους και μαλακία τους.\nΌπως ακόμα μεγαλύτερη όταν κουβαλάνε από το γηροκομείο τον Χούλιο Ιγκλέσιας με 1000 ευρώ το τραπέζι, και η γερόντισα επειδή έχει ξεχάσει να πάρει τα χάπια της, φωνάζει στον κόσμο «σκάστε» (λες και νόμιζε ότι τον κάλεσαν στην Επίδαυρο).\nΕκεί που γίνεται δικό μου πρόβλημα όμως όλη αυτή η ιστορία, είναι όταν αυτή η «ελίτ», με τα κακομαθημένα παιδιά τους, έρχονται δίπλα μου στην παραλία, τουλάχιστον σε αυτή που παράνομα δεν έχουν μετατρέψει σε ιδιωτική με ξαπλώστρες των 300 ευρώ. Μεθυσμένοι με αυτή τη μέθη όχι της χαράς, αλλά ενός ευνουχισμένου Διονύσου. Που αποφάσισε ότι η ευφροσύνη που προκαλεί το κρασί, συγκρίνεται με την αγορά ενός Prada ή ενός Gucci. Mε κοιτάζουν υποτιμητικά επειδή φοράω μαγιό από το Zara, χαζογελάνε με την «φτήνια» του look μου, κι όση ώρα εγώ μετράω τα ψιλά στην τσέπη μου αν μου φτάνουν για φραπέ, εκτοξεύουν πανάκριβες σαμπάνιες για να δείξουν ότι μπορούν.\nPosted in Άποψη, Ειδήσεις, Παρασκήνιο | Tagged Βίζιτες, Επιχειρηματίες, Μύκονος, Πάρτι, ΣΔΟΕ, Τζούλια Αλεξανδράτου, Χούλιο Ιγκλέσιας | Leave a response


Από ρόδο βγαίνει αγκάθι κι' απ' αγκάθι βγαίνει ρόδο\nΕπί των ανομοίων γονιών και παιδιών...\nΔεκάρα δεν έχει να βάλη το μάτι dου\nΤι ακριβώς θα πη δεν ξέρω. Λέγεται πολύ συχνά. Παριστάνει μεγάλη χρηματική ανέχεια. Ίσως εξηγείται πως δεν έχουνε να πληρώσουν μια δεκάρα να τους βγάλουν το μάτι. Ίσως είναι παρεφθαρμένο και θέλει να πη πως κι' αν πρόκειται να δώσω μια δεκάρα για να...\nPlace recordedΝάξος, Απείρανθος (33)Time recorded1931 (8)1930 (25)